text:
African National Congress
African National Congress (ANC) ke mokgatlo wo e lego mmušo wa Afrika Borwa go tloga ka ngwaga wa 1994. ANC e kopane le Congress of South African Trade Unions (COSATU) le South African Communist Party (SACP) go ba tripartite alliance go tloga mathomong a mmušo wa batho ka Mei 1994.
Maloko a thomile mokgatlo wo o bitšwa South African Native National Congress (SANNC) ka 8 Janaware 1912 Bloemfontein, nepo e le go oketša ditokelo tša bathobaso ba Afrika Borwa. John Dube, e bile mopresidente wa pele wa mokgatlo, ge sereti le mongwadi Sol Plaatje e bile yo mongwe wa maloko a pele. Mokgatlo o fetotšwe leina go ba ANC ka 1923, wa thoma lefego la wona e lego Umkhonto we Sizwe ("Spear of the Nation") ka 1961.
African National Congress ke eng?[lokiša | edit source]
- ANC ke seboka sa setšhaba sa go lwela tokologo. E hlomilwe ka 1912 gore e kopanye batho ba Afrika le go eta pele ntwa ya go lwela phethogo ye e bonagalago ya sepolotiki, ya batho le ya ikonomi.
- Mo mengwageng ye masomesenyane ye e fetilego ANC e bile ketapele kgahlanong le ntwa ya semorafe le kgatelelo, gomme e rulagantše masole ao a bego a le kgahlanong le tše ka moka, e kalatša mafase a ka ntle kgahlanong le mmušo wa kgethollo le go lwa ka marumo
- ANC e ile ya fihlelela phenyo ye kgolo go dikgetho tša 1994, fao e ilego ya fiwa borongwa bjo bo tiilego bja go rerišana ka Molaotheo wo moswa wa temokrasi, ka mono Afrika Borwa. Molaotheo wo moswa wo o amogetšwe ka 1996.
- Ka ngwaga wa 1999, ANC e ile ya kgethwa gape go ba mmušo wa setšhaba le wa diprofense ka palo ya godimo ya babouti.
- Melaotshepedišo ya ANC e dirwa ke maloko, gomme boetapele bjo bo ikarabela go maloko
- Boleloko bja ANC bo buletšwe batho ka moka ba Afrika Borwa, ba mengwaga ya go feta ye 18, go sa šetšwe morafe le mmala, gomme batho bao ba swanetše go amogela ditheo, melaotshepedišo le mananeo tša ANC.
Na maikalelo le Maikemišetšo a ANC ke afe?[lokiša | edit source]
- Maikemišetšo a magolo a ANC ke go bopa setšhaba se se kopanego, se se se nago kgethollo ya bong le ya morafe, e bile e le sa temokrasi.
- Se se ra gore go swanetše go ba le tokologo ya batho ba Afrika gagolo ba baso go tšwa go kgatelelo ya sepolotiki le ya ikonomi go kaonafatša bophelo bja batho ba Afrika Borwa, gagolo bao ba tlogago ba diila.
- Go katanela go fihlelela tše, go bitšwa Phetošo ya temokrasi ya Setšhaba
Na molaotshepedišo wa ANC o latela eng?[lokiša | edit source]
Tokomane ya Freedom Charter yeo e ilego ya amogelwa ke Kopanokgothekgothe ya Batho ya 1955, ke yona tokomane ya Motheo ya ANC.
Freedom Charter e bolela gore:
- Batho ba tla buša
- Dihlopa ka moka tša merafe di tla ba le ditokelo tše di lekanago
- Batho ba tla abelanwa mahumo a naga
- Lefase le tla abelanwa gare ga bao ba le šomelago
- Batho ka moka ba tla lekana pele ga molao
- Batho ka moka ba tla ipshina ka ditokelo tše di swanago
- Go tla ba le mešomo le tšhireletšo
- Mejako ya thuto le setšo e tla bulelwa bohle
- Go tla ba le dintlo, tšhireletšo le boiketlo
- Go tla ba le khutšo le setswalle
Ka ngwaga wa 1994 ANC e ile ya amogela Lenaneo la Kagoleswa le Tlhabollo (RDP), bjalo ka motheo wo o tlago hlahla ANC go diphethogo tša Afrika Borwa. Mananeo a bohlokwa a RDP ke:
- go fihlelela dinyakwa tša motheo tša batho
- tlhabollo ya bokgoni bja batho
- kago ya ikonomi
- go tliša temokrasi go pušo le naga.
Na maswao a ANC a bolela eng?[lokiša | edit source]
- Folaga ya ANC e dirilwe ka methaladi yeo e lekanago ya mmala wo moso, wo motalamorogo le wa gauta. Mmala wo moso o emela batho ba Afrika Borwa bao ba bego ba lwela tokologo mo mengwageng ye mentšhi ye e fetilego. Mmala wo motala o emetše mabu ao a re fago bophelo gape re bile re tšeetšwe wona ke mebušo ya bokoloniale. Gauta e emela diminerale le mahumo a mangwe a naga, ao e lego a batho ka moka, gomme wona a ile a šomišwa fela ke sehlophana se sennyane.
- Maswao a na le lerumo le kotse tšeo di emelago dintwa tša go lwantšha bokoloniale, ntwa ya marumo ya lephaga la sešole la ANC, Umkhonto we Sizwe, le ntwa ye e tšwelago pele ya ANC ya go lwantšha kgatelelo ka sehlopa se sennyane sa morafe. Leotwana le tlogela go Kopanokgothekgothe ya batho, yeo e amogetšego Freedom Charter, gomme lona le emela kopano ya ditšhaba ka moka tša Afrika Borwa go ntwa ya go katanela tokologo. Gape le bontšha setšo sa ANC sa go se kgetholle go ya ka mmala. Seatla se se swerego lerumo se emetše maatla a batho bao ba kopanego ntweng ya go katanela tokologo le tekatekano.
- Mmolelwana wa ANC wa 'Amandla ngawethu' goba 'Matla ke a rena' o ra gore 'maatla a swanetše go fiwa batho', gomme se se bontšha maikemišetšo a magolo a Freedom Charter a gore batho ba swanetše go buša. Ke tsebagatšo ya boithaopo bja ANC bja go aga le go tiiša temokrasi le go tšea karolo ga batho go ntwa ya go katanela kaonafatšo ya maphelo a bona.
Na maikarabelo a leloko la ANC ke afe?[lokiša | edit source]
Ditlwaedi le metheo tša leloko la ANC di akaretša:[lokiša | edit source]
- boikokobetšo le go ineela ka botlalo go lesolo la go katanela setšhaba sa temokrasi seo se se nago kgethollo ya mmala le ya bong
- go ela dinyakwa le dikgahlego tša batho hloko, tšeo di lego go tokomane ya Batho Pele,
- boithaopo bja go phethagatša dipholisi tša seboka le diphetho tša sona.
Maloko a ANC a letelwa:[lokiša | edit source]
- go ba maloko a lekala la ANC, go lefela tšhelete ya boleloko le go thuša go aga ANC,
- go tšea karolo go ditherišano tša go dira melaotshepedišo le mananeo tša ANC gammogo le phethagatšo ya tšona,
- go amogela le go emela diphetho tša dipopego tša mokgatlo,
- go aga kopano ya ANC le seboka sa temokrasi le go lwantšha bomenemene, go šoma gore go be le setswalle le go hlola dihlophanahlophana
- go lwantšha semorafe, kgethollo ya bong, go se kgotlelelane ga sedumedi le ga sepolotiki goba kgethollo efe goba efe,
- go dula o na le tsebo ya ditiragalo tša sepolotiki, go kaonafatša tsebo ya bona bjalo ka karolo ya go ithuta ga go ya go ile,
- go dula o le kgauswi le batho le go tšea karolo go merero ya motse,
- go itshwara ka tsela ya maleba tšatši ka tšatši le go se šomiše maemo ka merero ya go ikhola.
Na dipopego tša ANC ke dife?[lokiša | edit source]
- Lekala ke yuniti ya mathomo ya ANC, fao maloko a tšeago karolo go ditiro tša ANC le ditherišano tša sepolotiki. Lekala ke ketapele ya motse, gomme e emela dikgahlego, dinyakwa le go šomela tlhabollo ya motse. Lekala le lengwe le le lengwe le kgetha Komitiphethiši ya Lekala nakong ya Kopanokgothekgothe ya ngwaga ka ngwaga.
- Komitiphethiši ya selete e kgethwa ka morago ga mengwaga ye mebedi ka Kopano ya Selete, gomme yona e kgethwa ke dikemedi tša makala tše di bopago selete.
- Komitiphethiši ya Profense e kgethwa ka morago ga mengwaga ye meraro ke maloko a makala ka profensing.
- Komitiphethiši ya Setšhaba ke sebopego sa ka godimo sa ANC gomme yona e sepediša merero ya mokgatlo ge go se no swarwa dikopano. E kgethwa ka morago ga mengwaga ye mehlano go Kopano ya Setšhaba. Dikemedi tša makala di bopa dipersente tša go ka ba 90 tša dikemedi tše di boutago go Kopano ya Bosetšhaba. Khansele ya Setšhaba ya Bohle e swarwa ge go se no swarwa Kopano ya Setšhaba ya go lekola mananeo a mokgatlo.
- Lliki ya Basadi ya ANC e šoma ka go ikemela ka gare ga ANC. Maikemišetšo a yona ke go tšwetša pele le go šireletša ditokelo tša basadi le go netefatša gore basadi ba raloka karolo ya bona ka botlalo ka gare ga mokgatlo. Boleloko bja Lliki bo buletšwe basadi ka moka bao ba lego maloko a ANC.
- Lliki ya Baswa ya ANC le yona e šoma bjalo ka sebopego se se ikemetšego, gomme maikemišetšo a yona ke go etela baswa pele le go šomana le mathata a a ba lebanego. Lliki gape e netefatša gore baswa ba ba le seabe go ANC. Boleloko bja Lliki ya baswa bo buletšwe batho ba magareng ga mengwaga ye 14 le 35.
NA SEBOKA SA MAKALA A MARARO KE ENG?[lokiša | edit source]
ANC e šomišana le South African Communist Party (SACP) le Congress of South African Trade Unions (COSATU). Lekala le lengwe le le lengwe le ikemetše, gomme le na le molaotheo wa lona le mananeo a lona. Seboka se hlomilwe godimo ga boithaopo go Diphetogo tša Setšhaba tša Temokrasi, le tlhokego ya go kopanya bontšhi bja batho ba Afrika Borwa go ya ka boithaopo bjo.
Na ANC o ka e fihlela kae?[lokiša | edit source]
Makala a ANC a hwetšwa go ditoropo ka moka, ditoropo tše nnyane le mebotwaneng ya Afrika Borwa. ANC e na le ofisi ye kgolo, diofisi tše senyane tša diprofense le diofisi tše mmalwa tša dilete.
Ditšhupetšo[lokiša | edit source]
https://web.archive.org/web/20130819215042/http://anc.org.za/show.php?id=178


c: text/html

text:
21Ka le lengwe la matšatši ge go šetše go fetile dikgwedi tše nne, ka kgwedi ya Nisane, ya re ge Kgoši Artazerksese a le dijong, ka mo išetša beine. O be a se a ka a mpona ke nyamile, 2ka gona a mpotšiša a re: “Ke ka lebaka lang o nyamile? Ga o lwale; ka gona o swanetše go ba o tshwentšwe ke se sengwe.”
Ke ile ka tšhoga, 3
2 Dikr. 36:19
Jer. 52:12-14
ka mo fetola ka re: “Kgoši o re phelele go ya go ile! Nka se nyame bjang ge motse wo go wona go bolokilwego borakgolokhukhu ba ka e le marope, le masoro a wona a swele thokgethokge?”
4Kgoši a mpotšiša a re: “Bjale o kgopelang?”
Ka rapela Modimo wa legodimo, 5gomme ka napa ka re go kgoši: “Ge ke go kgahla, kgoši, gomme o dumela se ke se kgopelago, ntumelele ke ye nageng ya Juda, motseng woo go wona go bolokilwego borakgolokhukhu ba ka, gore ke yo o tsošološa.”
6Kgoši a mpotšiša mohumagadi a dutše le yena a re: “O tla tšea nako ye kaakang o ile, gomme wa boa neng?” Ge ke seno mmotša a dumela.
7Ke moka ka mo kgopela gore ge a dumela a mphe mangwalo a ke tlago a iša go babušiši ba selete sa Yufratese-Bodikela,2:7 “selete sa Yufratese-Bodikela” Mehleng ya pušo ya Bapersia naga ya Israele e be e le seripa sa selete se segolo sa Persia bodikela bja noka ya Yufratese. ao a ba laelago gore ba ntumelele go ya nageng ya Juda. 8Ka ba ka kgopela le lengwalo la go ya go Asafo, mohlokomedi wa sethokgwa sa mošate, la go mo laela gore a mphe dikota tša masoro a sebo sa Tempele, le tša merako ya motse, le tša ntlo yeo ke bego ke tla dula ka go yona. Kgoši a mpha tšohle tše ke ilego ka di kgopela, ka gore Modimo o be a na le nna.
9Kgoši a roma balaodi ba madira le banamedi ba dipere gore ba ye le nna, mme ka napa ka wela tsela ya go ya Yufratese-Bodikela. Ge ke fihla moo ka nea babušiši mangwalo a go tšwa go kgoši. 10Eupša Sanbalate, wa motse wa Bethe-Horone, le Tobia, mohlankedi wa selete sa Amone, ba kwa gore go tlile motho yo mongwe go tlo hola setšhaba sa Israele, gomme ba befelwa kudu.
11Ge ke fihla Jerusalema ka tšea matšatši a mararo 12ke sa botše motho se Modimo a ntutueditšego gore ke se direle motse woo. Bošego ka tsoga ka tloga le banna ba se bakae. Seruiwa se re ilego ra tloga naso e be e le fela pokolo ye ke bego ke e nametše. 13E be e sa le bošego ge ke etšwa motseng ka Lesoro la Moeding ke feta Mothopong wa Mamokebe ke leba Lesorong la Sethobolong, ka tšama ke lebeledišiša merako ye e kgerešitšwego ya motse le masoro a a swelego. 14Ka fetela Lesorong la Mothopong le Mogobeng wa Kgoši. Pokolo yeo ke bego ke e nametše ya thibelwa ke thogorogo, 15ka fao ka rotoga ka moedi wa Kidrone, ke tšama ke lekola morako. Ke moka ka boela motseng, gomme ka tsena ka Lesoro la Moeding.
16Bahlankedi ba moo ba be ba sa tsebe gore ke be ke ile kae, le gore ke be ke ile go dira eng. Ke be ke sešo ka botša Bajuda ba gešo selo – baprista, bakgomana, bahlankedi, goba mang le mang yo a bego a tlilo thuša modirong. 17Bjale ya ba gona ke ba botšago ke re: “Bonang mathata a re lego mo go ona ka ge motse wa Jerusalema e le marope, le masoro a wona a swele! A re tsošološeng merako ya motse gomme re ikhutšeng go goboga.” 18Ke ile ka ba botša le ka moo Modimo a bilego le nna ka gona, le seo kgoši a mpoditšego sona.
Bona ba mphetola ba re: “A re thomeng go aga!” Ba napa ba ipeakanyetša modiro woo wo mobotse.
19Ge Sanbalate le Tobia gotee le Moarabia yo a bego a bitšwa Gesheme ba ekwa seo re ikemišeditšego go se dira, ba re nyefola ba re kwera ba re: “Ke eng se le se dirago? Kgane le rata go tsogela kgoši maatla?”
20Ka ba fetola ka re: “Modimo wa legodimo o tla re atla. Rena, bahlanka ba gagwe, re yo thoma go aga. Ga go se e lego sa lena fa Jerusalema, ga go buše lena felo fa, ebile ga se marope a lena.”

robotstxt: allowed

filter: keep


text:
Ntatauwane ya ditlakala
Mesong ye mengwe le ye mengwe, tatago Siraaj o otlela theraka. Ga se theraka ya go tlwaelega ka ge e ntšha meetse ebile e na le diporaše tša nkgokolo tše dikgolo botlaseng bja yona kgauswi le maotwana. Tatago Siraaj o re ke ntatauwane ya ditlakala ye kgolo ya go ja ditlakala tša go tlogelwa ke batho mebileng gomme ya hlatswa ya ba ya gohla mebila! O re ke ntatauwane ya botse ka gore e swara ditlakala fela le ditšhila gomme ge nkabe e se gona re be re tla ba bothateng bjo bogolo!
Tatago Siraaj o rata go anega kanegelo ya letšatši le lengwe ge ntatauwane ya ditlakala ya botse e be e fokola gomme ya swanela go išwa karatšheng go lokišwa. Letšatšing leo o tsogile, a hlapa a apara go itokišetša go ya mošomong, a ja difihlolo, a thoma leeto la gagwe le le telele go ya mošomong ka iri ya 5 mesong. Ge a le gare a sepela, tatago Siraaj o ile a lemoga se sengwe sa go mmotša gore letšatši la lehono le ka se swane le matšatši a mangwe a mošomo. O ile a bona…


text:
Tlhabollo ya motho e be e bonwa bjalo ka molokoloko wa magato, go gola le lenyalo go swaya dikgato tše bohlokwa. Go fetogela go tšwa kgato ye latelago e be e dirwa ke maatla a (badimo, botse le moya wo mobe, baloi bja bobedi ba bong) yeo e ka huetšago moya wo botse goba wo mabe go batho. Dikolo tša koma di be di eletša batho gore ba tlo hwetša eng le gore ba tla itshwara bjang ka mo kgatong ye e latelago.
Ka meletlo le go bina, ba tla kgaola diphošo tša nako ye e fetilego gomme ba amogele bokamoso. Meletlo e be e tliša thekgo ya badimo ebile e tiiša batho ba lego mo komeng ka maleatlane. E be e swarwa kgauswi le metseng ya mahosi le magota ge go be go na le bakgathatema ba lekanego, ga e direge ngwaga wo mongwe le wo mongwe.
Mosetsana wa MoVenda o tsenela dikolo tša moma tše tharo: vhusha ge a gola; tshikanda, go tiišetša vhusha, dombai sekolo sa pele ga lenyalo. Mo nakong ye e fetilego, bašemane bao ba ilego thondo ba be ba tsenela karolo ya dombani, eupša lehono ke ba mmalwa fela bao ba tsenelago, dikolo tša bašemane, vhutuka le thondo ga di dirwa. Bontši bja tsenela murundu, yeo e ilego ya tsebišwa ka moragonyana.
E tšea karolo ka ntle ga motse, gantši mo mmoto goba thabeng, mo dikgweding tša marega tše di omilego, go thuša ka go alafa ntho ya circumcision. Matšatšing a lehono palo ye mmalwa, kudukudu ka mafelong a ka ditoropong, bašemane ba circumcised ke dingaka tša Bodikela, sebakeng sa ditsebi tša setšo. Dingaka tše dingwe ba hlomilemeletlo ya bona ya polao ya phoolofolo ka morago ga ge palo ya batho ba circumcised, go fa tshepedišo molao wa setšo.
Vhusah (sekolo sa koma sa go gola) se direga dikgwedi tše mmalwa, eupša lehono e no ba fela matšatši a seswai. Basetsana ba rutwa gore botho bo bohlokwa mo mosetsaneg wa MoVenda. Ba tlošwa mo motseng, ba ithuta boima, ba phela kadihlogo tša bona di lebeletše fase, magetleng a bona a kobegile le diatla di phuthetšwe ka tlase ga seledu. Ba dira mešomo ye mmalwa, ba rwala merwalo ye boima ka morago goba dihlogo, mala a kobegile, goba go swere dikgong ka matsogo a bona. Ba fiwa thuto ye tseneletšego ka ga thobalano, maitshwaro a tša thobalano, betrothal le lenyalo, le go efoga go ima ka ntle ga lenyalo.
Go be go na le pharologano ka gare ga basetsana ba vhusha ba maemo a godimo (vhusha ha vhakololo) le setšhaba (vhusha ha vhasiwana). Go opela, go bina le go ithuta milayo e be e le dika tše bohlokwa tša sekolong sa setšhaba.
Sekolo sa bao ba maemo se be se ke sephiring ga se tsebagale. Mediro ya sona ka moka e be e diragetšwa mo sekhutlwanengka mo motseng wa kgoši, gomme go be go se na mmino go bega gore sekolo se swerwe. Setšhaba se be se sa dumelwa go tsenela vhusha ya baotho ba maemo, eupša bao ba bego ba šetše ba tsene vhusha ya maemo a godimo ba be ba dumeletšwe go etel vhusha ya setšhaba nako ka nako ye ba nyakago ka yona.
Tshikanda (go tiišetša vhusha) e be e diragetšwa pele ga dombani, mengwaga ye meraro ye mengwe le mengwe goba mengwaga ye mene. Dombani, yeo e swayago bogolo bja tshepedišo ya seala sa hlolego, e be e le tumelelo ya mafelelo ya lenyalo. Go foka ga lenaka la kudu (phala phala) go be go laetša go thoma. Mollo wo kgethegilego, o be o tšhumiwa mo motseng wa kgoši, o be o tšwetše pele go tshumwa. Ba be ba alafwa ka dihlare, gomme sengwe le se sengwe seo se dirišwago se be se le hlwekišwa ka sehlare go thibela tsenelo ya mabe.
Ka moka ga bona ba be ba tlošwa meriri, gomme mo nakong ya dombani ba be ba sa dumelelwa go tloša meriri goba go hlatswa. Ka tlwaelo dombani e be e na le dikgato tše 10, tšeo di felago ka morago ga mengwaga ye mebedi, eupša lehono gantši ga di fete dikgwedi tše senyane. Ba rutwa go bina le dikoša tša sephiri, ba tsebišwa dilo tša ka sephiring, ba bogela ebile ba tšea karolo ka go rua, le go hwetša thuto ka tša thobalano. Maikemišetšo ke go ruta baswa ka ga merero ya lenyalo, gammogo le ditlwaelo tša Venda dilo. E bonwa bjalo ka tiragalo ya setšhaba ya Venda, dombani ka swarwa ka fase ga thekgo ya khosi ya lapa la Singo.
Sebopego se botse sa dombani ke mobino wa domba wo dirwago ke basetsana mo mollong wo kgethegilego. Bašemane ba hloma mothaladi gomme ba swara sejabana sa mosetsana ka pele ga bona, e be ba dira ketane ye telele yeo e sepelanago le modumo wa ngoma le mirumba difaki. Ka tlwaelo basetsana ba be ba bina ka mapono, eupša lehono ba apara shedu yeo e bewago magareng ga maoto, e bopa feresekote ka pele le phanele ka morago.
Ba apara gape le leseka la tšhipi le leseka la kgokgoilane leo le phadimago ge ba bina. Go bina go laetša python, yeo e amanago le monono le mesepelo wa ngwana ka gare ga pepego. E emela gape python yeo e dumelwago gore e dula go Fundudzi, noka ye kgethegilego ya Venda mo motseng wa Soutpansberg.
Lebota la khoro ke setho sa modimo wa python, le lapa la Noka ya Fundudzi, lefelo la tlholego, popego ya cosmological; batho bao ba lego mo komeng ba ka gare ga popego ya python, ba itoketše go belega sefsa bjalo maloka a tlhompho a setšhaba.
Dikereke tša bakriste di na le maitshwaro a itšego ka ga koma, go na le maloko a mangwe a sa dumelelago go tsenela sekolo sa koma. Dikereke tše ‘ikemetšego’ di hlohleletša maloko go tsenela, gomme ba bangwe ba fa dikgetho, ka go ditumelo tša setšo le ditiro tša bokreste.
Diphetogo tše dingwe di hlomile ke thuto ya sebjalebjale, dipetlele le bašomi ba bantši efela basetsana ba bantši, ba sa ya komeng. Mo nakong ye e fetilego, go be go se monna wa Movenda yo a ka nyalago mosadi yo a sego a ya dombani. Ge eba a nyetše mosadi wa go tšwa go sehlopheng se sengwe, go swana le Tsonga goba Sesotho, o tla swanelwa ke go sepela dombani. Lehono, ka lebaka la gore bontši ba ye komeng ke go ‘ithuta melao’ goba 'go hwetša bohlale’ (u guda milayo). Go tseba milayo go fa mosadi tsebo ye botse yeo e mo dumelelago go kgatha tema go dikopano tša basadi le meletlo.
Translated by Lebogang Sewela


text:
11
27:1-9
28:1-27
Pukung ye go hwetšwa melaetša ye Modimo a ilego a e botša Jesaya, morwa wa Amotse, mabapi le Juda le Jerusalema mehleng ya Usia, Jotamo, Ahase le Hiskia, magoši a Juda.
2Morena o rile: “Lena magodimo, theeletšang, lena mafase, hlwayang tsebe! Ke fepile bana ka ba godiša, eupša bjale bona ba ntsogetše maatla. 3Dikgomo di tseba mong wa tšona, le dipokolo di tseba moo mong wa tšona a di fudišago gona. Eupša Baisraele bona ga ba ntsebe, setšhaba sa ka ga se kwešiše selo!”
4Jonna, morafe wo mobe, setšhaba se se imelwago ke dibe tša sona, moloko wo o dirago tše mpe le tša bokgopo! Le tlogetše Morena, le nyaditše Modimo yo mokgethwa wa Israele, la mo furalela. 5Le reng le fela le ngangabetše? Na le sa nyaka go bethwa kae? Ga ke re dihlogo tša lena ke dintho fela, le mebele ya lena e a fokola? 6Go tloga ka monwana wa leoto go fihla hlogong ga go mo go rego tswee. Mebele ya lena e tletše megogoma, matetelo, le dintho tše di sa tšwago madi. Dintho tša lena ga se tša hlatswiswa goba tša tlengwa. Ga se tša tlotšwa ka makhura.
7Naga ya lena e fetošitšwe lešoka, le metse e tšhumilwe thokgethokge. Mašemo a lena a sentšwe ke bašele lena le ba lebeletše, gomme ba fediša se sengwe le se sengwe. 8Motse wa Jerusalema o šetše o nnoši, o bjalo ka motse wo o dikaneditšwego ke manaba; o a tekateka, o etša mošašana wa mohlapetši ka serapeng sa merara, goba mohlahlana wa moleti wa bošego ka tšhemong ya magapu. 9
Bar. 9:29
Ge nkabe Morena Ramaatlaohle a se re šadišetše mašaledi a se makae, re ka be re fedišitšwe bjalo ka Sodoma le Gomora.
10Jerusalema, babuši ba gago le setšhaba sa gago ba swana le bale ba Sodoma le ba Gomora. Wena o theeletše se Morena a go botšago sona, o ele hloko se Modimo wa rena a go rutago sona. 11
Morena o re: “Dihlabelo ka moka tše le ntirelago tšona ga se selo! Dihlabelo tša go tšhungwa ka moka tše le di dirago ka dikgapa le ka makhura a dikgomo tša lena tše le di nontšhitšego di ntenne. Madi a dipoo le a dikgapana le a diphooko tša lena ga a nthabiše. 12Ke mang a le kgopetšego go ntlišetša dihlabelo tše ge le etla go nkhunamela? Le kgopetšwe ke mang go gatagata ka Tempeleng ya ka? 13Le se sa ntlišetša dikabelo tše tša go se be le mohola! Monkgo wa diorelo tše le di tšhumago o a ntšhišimiša. Menyanya ya lena ya Lebalana le Disabatha tša lena le dipitšo tša lena tša diphuthego ga ke di kgotlelele; dikopano tšeo di senywa ke dibe tša lena. 14Ke hloile Menyanya ya lena ya Lebalana le menyanya ya lena ye mengwe; ke morwalo wo o nkimelago gomme o ntapišitše.
15“Ge le emiša matsogo le rapela ke tla ikhupetša mahlo. Le ge le ka rapela bjang le bjang nka se le theeletše, ka gore diatla tša lena di tletše madi. 16Hlapang le itlhwekišeng! Tlogelang tše mpe tše ke bonago le di dira. Lesang go dira tše kgopo, 17le ithuteng go dira tše di botse. Dirang tše di lokilego, solang bao ba gatelelago ba bangwe, thušang ditšhuana ge di tlile tshekong, le emelele bahlologadi.”
18Morena o re: “Bjale etlang re sekišaneng molato wa lena. Le ge le hwibitše perr ka dibe tša lena, le tla šweufala twaa! Le ge le re hwibii, le tla šweufala pšoo! 19Ge le ka dumela go ntheeletša, le tla ja dijo tše bose tša naga ya lena. 20Eupša ge le ka gana, la fela le ntsogetše maatla, gona ke lena le tlago lewa ke tšhoša, ka gobane go boletše nna, Morena.”
21Joo, motse wola o bego o botega bjale o fetogile sefebe! Pele e be e le motse wa toka; go wona go be go letše boloki. Eupša bjale o tletše babolai fela. 22Jerusalema, o kile wa ba bjalo ka silibera, eupša bjale o manyedi; o be o swana le bjala bjo bogale, eupša bjale o tšhetšwe meetse. 23Baetapele ba gago ke batsošameferefere le bagwera ba mahodu; ka moka ga bona ba gabile tsogolekobong gomme ba ithatela fela dimpho. Ga ba rerelele ditšhuana tshekong goba ba theeletša ge bahlologadi ba bega melato ya bona.
24Bjale ge, theeletšang se Morena Ramaatlaohle, Mong wa lena, Modimo yo maatla wa Israele, a se bolelago: “Ke tla tshwela kgalefo ya ka godimo ga bao ba ntshwenyago, ka itefeletša ka lena manaba a ka. 25Ke tlilo le otla. Ke tla le hlwekiša boka tshipi moubelong, gomme ka le ntšha tšhila yohle. 26Ke tla le beela babuši bjalo ka pele, ka le fa baeletši bjalo ka mathomong. Ke gona Jerusalema e tlago bitšwa motse wa toka, felo ga potego.”
27Jerusalema e tla phološwa ka go otlwa, gomme bao ba sokologelago go Morena bona ba tla phološwa ka toka ya Morena. 28Eupša ba ba mo tsogelago maatla le badiradibe o tla ba pšhatlaganya mmogo; o tla bolaya yo mongwe le yo mongwe yo a mo hlanamelago.
29Le tla lewa ke dihlong ka ge le kile la rapela mehlare, la gagabiša mahlo ka lebaka la dirapa tše le bego le di khunamela1:29 “dirapa ... khunamela” Batho ba be ba kgolwa gore go abela modimo wa tswala le monono wa mašemo serapa go dira gore yena a šegofatše dibjalo tša bona. go na le gore le khunamele nna. 30Le tla omelela bjalo ka mohlare wo o ponago matlakala, la ba bjalo ka serapa se se sa nošetšwego. 31Bjalo ka ge mooko o tšhungwa ke tlhase, dinatla le tšona di tla fedišwa ke mediro ya tšona ye mebe, gwa se be le motho yo a timago mollo woo.


text:
31Kgweding ya bošupa setšhaba sa Israele se be se dutše metseng ya sona. Ke moka sa phuthegela Jerusalema, 2
gomme Jeshua, morwa wa Jotsadaka, le baprista ba bangwe, le Serubabele, morwa wa Sealtiele, gotee le meloko yabo, ba aga aletare ya Modimo wa Israele ka lefsa, gore ba tle ba tšhumele dihlabelo godimo ga yona go ya ka ditaelo tšela di ngwadilwego ka melaong ya Moshe, monna wa Modimo. 3
Le ge3:3 “Le ge” goba “Ka ge” mathopša a a boilego a be a boifa batho ba ba bego ba dula moo nageng, a ile a aga aletare ka lefsa gona mola e bego e agilwe pele. Ka morago ga moo ba thoma gape go dira dihlabelo tša go tšhungwa ka moka tša mehleng tša mesong le tša mantšiboa godimo ga yona. 4
Ba bina Monyanya wa Mešaša go ya ka mo go ngwadilwego ka gona; letšatši le lengwe le le lengwe ba dira dihlabelo tše di nyakegago letšatšing leo; 5
gomme godimo ga moo ba dira dihlabelo tša go tšhungwa ka moka le tša Monyanya wa Lebalana le tša menyanya ye mengwe ka moka ya ka mehla ye go yona go bego go khunamelwa Morena. Ba mo abela le dikabelo ka moka tšeo di bego di abelwa yena ka boithaopo. 6Le ge batho ba be ba sešo ba thoma go aga Tempele ka lefsa, ba ile ba thoma go tšhumela Morena dihlabelo ka letšatši la pele la kgwedi ya bošupa.
7Setšhaba se ile sa lefa babetli ba maswika le ba dikota ka tšhelete, sa ba sa romela dijo le dino le makhura a mohlware motseng wa Tirose le wa Sidone gore batho ba gona ba thothe dikota tša mesedere Lebanone, ba di tliše Jopa ka go di phaphamatša ka lewatleng. Tšeo ka moka di be di dirwa ka tumelelo ya Korese, kgoši ya Persia. 8Gomme ka kgwedi ya bobedi ya ngwaga wo ba boetšego mola Tempele e bego e le gona kua Jerusalema, ba thoma modiro. Serubabele le Jeshua le batho ba gabobona ka moka le baprista le Balefi, gabotsebotse mathopša ka moka ao a bego a boetše Jerusalema, ba thoma modiro woo. Balefi ka moka, go tloga ka ba mengwaga ye masome a mabedi le ya go feta fao, ba bewa bahlokomedi ba modiro wa go aga Tempele ka lefsa. 9Jeshua, Molefi, barwa ba gagwe le meloko, le Kadmiele le barwa ba gagwe, ba kgorwana ya Hodabia,3:9 Mohlomongwe go swanetše go balwa “Hodabia”. Lebelela Esra 2:40. Seheberu se re “Juda”. le bona e ile ya ba bahlokomedi ba modiro wa go aga Tempele ka lefsa. Ba be ba thušwa ke Balefi ba kgorwana ya Henadade.
10
E rile ge baagi ba feditše motheo wa Tempele, baprista ba ema maemong a bona ba apere diaparo tša bona, ba swere diphala, gomme Balefi ba kgorwana ya Asafo bona ba ema fao ka diletšo tša masenkana. Ba reta Morena go ya ka ditaelo tša Kgosi Dafida. 11
2 Dikr. 5:13
7:3
Pes. 100:5
106:1
107:1
118:1
136:1
Jer. 33:11
Ba be ba tumiša Morena ka dikopelo ba mo leboga ba re:
“Morena ke yo botho, gomme o gaugela Baisraele go ya go ile.”Setšhaba ka moka sa gobela mogobo wa go reta Morena, ka gobane motheo wa Tempele o be o phethilwe. 12Baprista ba bantši le Balefi le mantona a dikgorwana, bale ba batala ba bego ba bone Tempele ya pele, ba ile ba lla ba hlabošitše mantšu ge ba lebeletše motheo wa Tempele ye o agwa. Eupša bontši bja lešaba bjona bo ile bja goa ka lethabo. 13Motho o be a sa kgone go kwa gore lešateng leo lethabo ke lefe, sello ke sefe, ka gobane lešata e be e le le legolo mo e lego gore le be le kwala kgole.


text:
Porcupinefish
Hlapi ya Noko
Leina la lapa la tlwaelo
Hlapi ya noko
Leina le lengwe la yona
Hlapi ya go futšwetša, Hlapi ya palunu, Hlapi ya tleloupu
Leina la tša thutamahlale
Diodontidae
Bogolo
Go fihla disentimetara tše 90, palogare ya disentimetara tše 35
Boitšhupo
Mmele o nkgokolo, e ba sesane go ya hlogong le lephegwana la hlapi la mosela. Hlogo gantšhi e kgolo go feta mmele. Mekokotlo ye kopana goba ye telele mmeleng ka moka. Meno a magolo ka molomo wa go hlagelela bjalo ka wa go kobola. Mmala o fapana kudu go botsothwa bja seetša go le dipatšo tša go fifala goba boserolane.
Tshedimošo ya Kakaretšo
Lapa la Diodontidae le bopša ke 6 ya tša kakaretšo le 19 ya mehuta ya diphedi. E lebelega kudu go swana le Hlapi ya go futšwetšwa, eupša e na le mekokotlo. Mekokotlo e ka ba go ka bewa ka lerurui goba e ka bewa ge e tšhošetšwa. Tše dingwe tša diphedi dio na le mekokotlo ya mpholo.
Di ka kokomoša mmele wa tšona ka go metša meetse. E ka loma kudu ge e romotšwe. E hwetšwa ka mekekemong, e iphihla ka fase lefelong la leriba nakong ya letšatši. Di ntšhetša mae ka ntle lewatleng la go bulega.
Phepo
Di ja diurchin, dimolusc, dipontšhe le melaba.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Hlapi ya noko (Diodon hystrix)
Hlapi ya noko ya mokotlo wo kopana (Diodon liturosus)
Hlapi ya noko ya dipatso tše serolane (Cyclichthys spilostylus)


text:
Pula e be e ena gomme Josh a dutše tafoleng ya ka moraleng a dira khaethe. O be a na le meseto ya bofefo ya kota ye a bego a e diriša go dira foreime ya khaethe. Gape o be a na le dipampiri tša thišu tše ditalalerata le tše hubedu le tše ditalamorogo le tše dipinki. O apešitše khaethe yohle ka pampiri ya thišu ye talalerata.
“Pampiri ye talalerata ye ke sefahlego sa khaethe!” gwa akanya Josh. O ripile pampiri ya thišu ye hubedu go dira dipounama tša go myemyela ka lethabo, pampiri ya thišu ye talamorogo go dira mahlo, le didiko tša pampiri ya thišu ye pinki go dira marama. Gomme a dira mosela wa khaethe o motelele ka pampiri ye talalerata, hubedu le talamorogo le pinki.
“Mosela wa gago o swana le diaparo tša go bina moyeng mothalading wa diaparo wa Koko,” a realo Josh a botša khaethe. Gomme a tata seripa sa lenti se setelele kudu go dikologa tšhupu ya khatepote gomme a e bofelela mafelelo a mangwe a lenti mo foreiming ya khaethe gore e se fofele kgole le yena ge e le moyeng.
“Leina la gago ke Moswaraleratadima!” a realo Josh go khaethe ya gagwe.
Mesong ya go latela, Josh o be a dutše godimo ga setulo sa gagwe sa batho ba go se itekanele ka ntle ga lebati la ka pele a beile Moswaraleratadima seropeng sa gagwe. E be e le letšatši le lebotse la go fofiša khaethe. O be a emetše Hope. O be a tlo mo kgorometša go bapela le pheibemente ka lebelo ka fao a ka kgonago, gore Moswaraleratadima a sware moya a fofe. O be a le kae?
“Ke fa!” a realo Hope. “O ntshwarele ge ke latetšwe. Khaethe ya gago e loketše go fofa?”
“Ee, ke fela pelo ya go e fofišetša leratadimeng!” a realo Josh.
“Areye!” a realo Hope a swere mekgoko ya setulo sa batho ba go se itekanele ka tiišetšo. O ile a thoma go sepediša, ka morago a kitima go bapela le pheibimente. Maotwana a ile a re, kgwehle-kgwehle, kgwehle-kgwehle, a swara lebelo ge Hope a kitima. Josh a tatolla lenti gannyane tšhupung ya khatepote ye a bego a e swere. Gateetee, khaethe ya fofa! E be e fofa moyeng ka godimo ga dihlogo tša bona.
Josh le Hope ba kitima ba feta Neo yo a bego a bapala le Bella ka tšhengwaneng ya gabo ya ka pele. O be a apere mongatse wa lehoduwatle wa kuranta a swere le lerumo la khatepote. Bella o be a apere mongatse wa moloi.
“Ga o lehoduwatle la botse kudu!” a realo Bella, a emiša patla ya gagwe ya maleatlana.
“Hauu! Hauu!” gwa goba Noodle, efela Neo o be a se a mo theeletša goba go theeletša Bella. Neo o be a bogetše Josh le Hope ba etla ka lebelo le legolo go bapela le pheibemente. Gomme Bella le yena a lebala ka moraloko wa bona gomme a bogela Josh le Hope!
[
“Re ka ya le lena?” gwa botšiša Neo.
“Ee, areyeng! Re ya go fofiša Moswaraleratadima!” Josh a realo a feta.
“Etla, Bella, areye!” a realo Neo.
“Etla, Noodle,” a realo Bella.
“Hauu! Hauu!” gwa goba Noodle.
Gomme Hope le Neo le Bella le Noodle ba kitima ba dirile mothaladi o motelele ka morago ga Josh, e le kgwehle-kgwehle le hauu! hauu! tseleng ka moka go bapela le pheibemente.
Ba rile go fihla lepatlelong la kgauswi le dintlo tše digwe, Josh a tlogela karolo ye nngwe ya lenti gomme Moswaraleratadima a fofela godingwana moyeng. Gomme a ya godingwana gape. E fihlile ka go iketla marulelong a dintlo le dintlhoreng tša mehlare e dikologile ke leratadima le letalalerata. Josh le Hope le Neo le Bella ba bogela khaethe ba duma eke nkabe ba fofela le yona leratadimeng.
“Hauu! Hauu!” Noodle a goba a hlaboša lentšu. Le yena o be a lebeletše khaethe kua godimo.
“Neo, o nyaka go leka go fofiša khaethe?” gwa botšiša Josh.
“Ee hle!” a realo Neo, gomme a tšea lenti la tšhupu ya khatepote go Josh. Efela go be go na le moya ka fao Moswaraleratadima a goga ka maatla. Gomme Neo o ile a wiša tšhupu ya khatepote. E ile ya tswinya e dikologa dikologa fase bjalo ka selo sa lešokeng sa go phela gomme ya tatolla lenti kudu, gore khaethe e fofele godimodimo. Gateetee ya ba selo se sennyane leratadimeng.
Noodle o gatile tšhupu ya lenti! O e swere ka meno a e gata ka marofa gore e se dikologe. O ile a fofela godimo gomme marofa a ba dikhurung tša Josh gomme a fa Josh tšhupu. Mafelelong, Moswaraleratadima o ile a emiša go fofa gomme a ema fao a bego a le gona, mosela wa go taga o eya ka mo le ka mo ka tlase ga gagwe leratadimeng.
“Noodle, o phološitše khaethe ya rena!” a realo Josh. Noodle o ile a šikinya mosela.
“Noodle, o moswarakhaethe yo mogolo!” a realo Hope. Noodle o ile a šikinya mosela.
“Noodle, o mpša ya bohlale kudu!” a realo Bella. Noodle o ile a šikinya mosela.
Josh o ile a bofa khaethe ya gagwe. O ile a bofelela lenti rolong ya khatepote ka go le tiišetša go fihlela Moswaraleratadima a iketla seropeng sa gagwe morago ga bohlagahlaga bja gagwe bjo bogolo leratadimeng. Hope o ile a retolla setulo sa batho ba go se itekanele, gomme ya ba kgwehle-kgwehle le hauu! hauu! ba lebile gae.
Josh o rile ge a kaname malaong bošegog bjoo, a nagana ka fao a ipshinnego ka gona le khaethe ya gagwe le ka fao a nyakilego go e loba. “Ka mahlatse, ke na le bagwera ba bakaonekaone lefaseng!” a hemelana ge a tswalela mahlo.
E ba le boitlhamelo!
* E re bana ba gago ba akanyetše dikhaethe tša bona. Ba botšiše dipotšišo go ba thuša go thoma – mohlala: O tlo dira khaethe ya sebopego sefe? O tlo e dira ka didirišwa dife? O ka e kgabiša bjang?
* Ipshine le bana ba gago ka go budulela dipalune gomme le di tlogele di fofe. (O se bofe lehuto paluneng ye e buduletšwego.) Bogelang ka fao e fofelago kua le kua ge moya o etšwa!
* Ka kanegelong, Neo o apere mongatse wa go dirwa ka kuranta. Efa bana ba gago kuranta, selotheipi, dikero le lenti, o ba hlotle go dira selo se sengwe ka didirišwa tšeo.


text:
211
66:22
2 Pet. 3:13
Ka bona legodimo le lefsa le lefase le lefsa. Legodimo lela la pele le lefase la pele di be di tlogile, le lewatle le timeletše. 2
61:10
Kut. 3:12
Ka bona motse wo mokgethwa, Jerusalema ye mpsha, o theoga legodimong go Modimo, o kgabišitšwe bjalo ka monyadiwa yo a tšhepetšego monyadi wa gagwe. 3
Lef. 26:11-12
Ka kwa lentšu le goelela kudu le etšwa setulong sa bogoši le re: “Bjale Modimo o dula le batho. O tla phela le bona, bona ya ba ditšhaba tša gagwe. Yena mong o tla ba le bona, ya ba Modimo wa bona. 4
35:10
65:19
O tla ba phumola meokgo yohle. Go ka se sa ba le lehu goba manyami goba dillo goba bohloko. Dilo tšela tša kgale di fetile.”
5Yo a dutšego setulong sa bogoši a re: “Bona, dilo tšohle ke di dira tše mpsha!” A ba a re go nna: “Ditaba tše di ngwale, ka gobane ke tša nnete ebile di a tshepega.” 6
A ba a re: “Go phethegile! Ke nna Alfa le Omega,21:6 “Alfa le Omega” Lebelela Kut. 1:8. Mathomo le Bofelo. Yo a nyorilwego ke tla mo noša mothopong wa meetse a bophelo a sa a lefele. 7
Pes. 89:26-27
Tšeo ka moka ke tla di fa yo a ka fenyago, ka ba Modimo wa gagwe, yena a ba morwa wa ka. 8Eupša mafšega le bakgelogi le dihlola le babolai le difebe le boramaselamose le bakhunamelamedingwana le bafeane ka moka – gabobona ke ka bodibeng bja mollo wo o tukago tshebela, ke lona lehu la bobedi.”
9Yo mongwe wa barongwa bale ba šupago ba ba bego ba swere meruswana ye e šupago ye e swerego dikotlo tše di šupago a tla go nna a re: “Etla ke go bontšhe monyadiwa, mosadi wa Kwana.” 10
Ka tsenwa ke Moya, gomme morongwa yola a nkukela ntlhoreng ya thaba ye e phagamego kudu. A mpontšha Jerusalema, motse wo mokgethwa, o theoga legodimong go Modimo 11o phadima letago la Modimo. O be o phadima bjalo ka magakabje a bohlokwahlokwa, o etša jaspere, o bonatša go swana le legakadima. 12-13
O be o ageleditšwe ka morako wa go phagama kudu, wo o nago le difero tše lesome le tše pedi: tše tharo ka bohlabela, tše tharo ka leboa, tše tharo ka borwa, tše tharo ka bodikela. Sefero se sengwe le se sengwe se be se letilwe ke morongwa, gomme mo seferong se sengwe le se sengwe go ngwadilwe leina la ye nngwe ya dikgoro tše lesome le tše pedi tša Israele. 14Morako wa motse o be o agilwe godimo ga maswika a lesome le a mabedi a motheo, ao godimo ga ona go bego go ngwadilwe maina a baapostola ba lesome le ba babedi ba Kwana. 15
Morongwa yoo wa go bolela le nna o be a swere thupakelo ya gauta ya go ela motse le difero tša wona le morako wa wona. 16Motse woo o be o na le dikhutlo tše nne; botelele bja wona bo lekana le bophara. Morongwa a o ela ka thupakelo ya gagwe, a hwetša o na le botelele bja dikilometara tše dikete tše pedi le makgolo a mane, bjo bo lekanago le bophara le bogodimo. 17A ela le morako wa motse, mme wona wa hwetšwa o na le dimetara tše masome a a selelago le metšo ye e šupago go ya godimo go ya ka kelo ye e tsebjago ye a bego a ela ka yona. 18
Morako wa gona o be o agilwe ka magakabje a mebalabala, gomme motse ka bowona o agilwe ka gauta ye e sego ya tswakwa, e le ye e bonatšago bjalo ka galase. 19Maswika a motheo wa morako wa motse a be a kgabišitšwe ka magakabje a mehutahuta. Leswika la mathomo la motheo le be le kgabišitšwe ka legakabje la go ya bohwibidung, la bobedi e le le botala bja leratadima, la boraro e le le lenala, la bone e le la botala bja morogo, 20la bohlano e le la mebalabala, la boselela e le le lehwibidu, la bošupa e le le modipa, la seswai e le la go ya botalawatleng, la senyane e le le modipa, la lesome e le le letalabosehla, la lesome le motšo o tee e le la botala bja leratadima, la lesome le metšo ye mebedi e le la bohwibidu bja go retela. 21Difero tšeo tše lesome le tše pedi e be e le tša diperela tše lesome le tše pedi, gomme sefero se sengwe le se sengwe se dirilwe ka perela e tee. Mebila ya motse e be e le ya lebato la gauta ye e sego ya tswakwa ye e bonatšago bjalo ka galase.
22Ke ile ka se ke ka bona tempele moo motseng, ka ge tempele ya wona e le Morena Modimo Ramaatlaohle le Kwana. 23
Motse woo ga o nyake go bonegelwa ke letšatši goba ngwedi, ka gobane o bonegelwa ke letago la Modimo, gomme Kwana ke lona lebone la wona. 24
Batho ba ditšhaba tša lefase ba tla phela seetšeng sa wona, le magoši a lefase a tla tliša mahumo a ona go wona. 25
Difero tša motse wo di tla dula di butšwe nako ka moka, ka gobane moo go ka se be le bošego. 26Mahumo a ditšhaba le dithoto tša bona tše bohlokwa di tla tlišwa motseng. 27
Hes. 44:9
Eupša se se sego sa hlweka se ka se tsene motseng, ešita le yena motho wa sehlola le wa go dira tša bofora. Go tla tsena fela bao ba tla bego ba tlilo phelela sa ruri, bao maina a bona a ngwadilwego ka pukung ya Kwana.


text:
Boitsebišo Bja Crows
Crows di ka hlola tahlego ye e tseneletšego go diruiwa gammogo le go dibjalo, balemi bja dienywa le grape balemi. Dipalo tše di oketšegago di baka mathata a kgolo go seabe sa bona ka digagabi, dinonyana tše nnyane le mehuta ye mengwe ya raptors.
Eupša, ga di mabe kudu. Go ya ka Endangered Wildlife Trust, crows di phethagatša mošomo wo bohlokwa bjalo ka mohuta wa go ja dijo tša go fapana, ka go ja ditopo tša diphoofolo go thuša go thibela phatlalatšo ya malwetši. Gape di thuša go loala setšhaba sa magotlwana le magatlo gomme gantši digola tša bona di šomišwa ke cuckoos goba dinong tše dingwe, go swana le dipekwa, Greater Kestrels le Lanner Falcons.
Pied Crows le White-necked Ravens
Pied crows (Corvus albus) le white-necked ravens (Corvus albicollis) di hlola mathata kudu mo dipolaseng. Pied crows di na le mmala wo moso mmele ka moka, ka ntle lekholoro ye šweu le maboya/selela mo dithong tša ka fase le matswele a tšona, mahlakoreng la mmele le axillaries.
Pied crows tše kgolo di ka ba 45 cm ka botelele, botelele bja lefego bo fapana go ya ka megaton ya mafofa le mengwaga ya nonyana. Di ka hwetšwa mo Borwa bja Afrika ka bophara, eupša gantši di dula kgauswi le dinaga tša dipolase, Savanna, metsesetoropo, mo matlakaleng, pele ga ditsela le mo diporong.
White-necked raven glossy e na la mmala wa go phadima le kholoro ye šweu ka morago ga molala. Arched bill ya yona ke ye šweu ya go ba le bošweu mo ntlheng. Tše kgolo di na le botelele ba go lekana 50 go ya go 54 cm, le mafego a ka bago 48 go 43 cm. Di hwetšagala mo Afrika Borwa ka bophara, kudukudu mo mafelong a dithaba, gorges le magaga, mola go tsoma go ka direga mafelong a go bulega a naga.
Mehuta ka bobedi e tswadiša bophelo ka moka. Digola di na le dipopego tše kgolo ka dikgati le medu, ka botlase bjo boleta bja leraga, maloko, wulu goba bjang. Sehla sa go namelana se fapana go ya ka mabaka a klimate, eupša ka tlwaelo se tloga mo kgweding ya Julae go fihla ka Nofemere go white-necked raven gomme go tloga mo kgweding ya Julae go fihla ka Janaware go pied crow. Tše tshadi di bea mae a 4 go ya go 5 ka nako e tee.
Go Bolaya le Mokgwa wa Phepo
Pied crows le white-necked ravens di kgona go hlola tshenyo e kgolo. Dinko tša tšona ga di bogale kudu go sega letlalo, ka fao gantšo di kgahla mahlo a kwana goba ditshadi tše di belegago, di tlogela ditsongwa tša tšoa di le difofu. Se se ka hlola tahlego e kgolo ya diruiwa, kudukudu mo nakong ya komelelo.
Carcass e bulegilego mahlo, molomo, mokhubo goba marogo, gantši ke sešupo sa go bontšha gore lapa la crow le be le ja.
Taolo
Go boima kudu go laola crows. Ga se diphedi tše di šireleditšwego, ka fao di ka tsongwa mo polaseng, eupša e sego mo ditseleng tša setšhaba goba mo lefelong la mmasepala. Balemi ba bangwe ba šomiša diletšo le dipono, go fa mohlala, ka go šomiša diponalo goba scarecrows, go tšhoša dinonyana gore di tloge mo diruiwa tše di lego kotsing le dibjalo, mola ba bagwe ba bae dinete godimo ga dibjalo tša boba go di šireletša go tsenyo ya dinonyana.
Tšhomišo ya mpholo ga se molaong, ka ge gantši e sepelelana le tshenyo ya diphoofolo tše di swanelago, go akaretšwa le raptors tša go setlwaelege tše di hlaselwago.
Taolo ya botlalo sa mathomo e akaretša phokotšo ya methopo ya dijo. Se se ra gore go taolo e kaone le go tloša ga tšhila, kudukudu ka mekhukhung, mekgobo le maselaga. Ditšhila di swanetše go hlokomelwa, didirišwa tša phepo tša dinonyana di swanetše go tlošwa le dijana tša dijo tša diruiwa di swanetše go išwa ka gare. Go ra go kaonafatšo ya taolo ya dipiere tša go hlala, ka ge dinonyana tše di amana le tshenyo ya dipiere tša go hlaba mo Nama Karoo.
Sa bobedi, e akaretša kaonafatšo ya tšhireletšo ya diruiwa tše di lego kotsing. Tše tshadi tše imilego di swanetše go hudugela dikampeng tše nnyane, moo go lego bonolo gore mohlokomedi a di hlokomela bona, mo dibekeng tše mmalwa pele ga pelego gomme di swanetše go dula fao dibeke dibeke tše mmalwa ka morago ga pelego, go fihlela tšona le bana ba tšona ba tšwa kotsing.
Segola le mae di ka senywa, eupša di ka feletša ka go bea mae a mangwe. Ka fao, go kaone go senya dipeu e be o bušetša mae go segoleng.
Go hwetša tshedimošo ka botlalo ikopanye le Predation Management Forum Secretariat.
Translated by Lebogang Sewela


text:
Go tsebišwa moopediši gore ke pesalome ya Dafida.
411Go lehlogonolo motho yo a hlokomelago bahlaki;
Morena o tla mo hlakodiša mohla a wetšego mathateng.
2Morena o tla mo šireletša a mo phediša;
o tla mo letla mo nageng ye;
a ka se mo lahletše manabeng.
3Ge a babja, Morena o tla mo thekga,
a mo fodišetša sa ruri.
4Nna ke ile ka re:
“Morena, ntšhokele o mphodiše,
le ge ke go fošeditše.”
5Manaba a ka a mpolela a mphelela pelo, a re:
“E bago o tla hwa neng, a lebalwa?”
6Motho wa bona ge a etla go ntlhola o a ikgakantšha;
o tlela fela go bona seemo sa ka se sebe,
se e rego ge a etšwa a se phatlalatše ka ntle.
7Bohle ba ba ntlhoilego ba a ntsheba.
Ka dipelo ba ntlhobogile,
8ba re: “O babja la go hwa;
ge a rapaletše bjalo a ka se sa tsoga.”
9
Mar. 14:18
Luk. 22:21
Joh. 13:18
Ke hlanametšwe le ke yo ke bego ke re ke mogweragwera,
yo ke bego ke ntšhana naye sa inong,
yo a bego a eja le nna mogopong o tee.
10Ntšhokele, Morena, o mphodiše,
mme nna ke tla itefeletša go bona.
11Ge lenaba la ka le ka se mphenye,
ke mo ke tlago tseba gore ke a go kgahla.
12O nthekga ka ge ke se na bosodi;
o dula o mpeile kgauswi le wena.
13
A go tumišwe Morena Modimo wa Israele,
go tloga neng le neng,
le go iša go sa felego.
Amene! Amene!


text:
- Not important at all
- Slightly important
- Moderately important
- Decidedly important
- Non-negotiable
In His Own Words
About Him
mzanzi2027 ke motho wa go rata le leme la gabo ke motho wa goya bathong ka mehla ka gona otseba kgetho ya gagwe
About His Ideal Match
bona tseba se gageno obe motlotlo ka sona. eba le serithi se sekaone orate batho ,obe le modimo mo pelong ya gago. ka mehla Kare bobotse motho wa etirela, le gowena gobe bjalo
What His Friends Say
mzanzi20 hasn't asked any friends to write a recommendation yet.


text:
271
2 Dikr. 36:11-13
E rile ge Tsedekia, morwa wa Josia, a sa tšo bewa kgoši ya Juda, Morena a laela Jeremia 2gore a itirele joko ya go ba le marala, gomme a e rwale molaleng. 3A mo laela gore a romele molaetša go kgoši ya Edomo, le go ya Moaba, le go ya Amone, le go ya Tirose, le go ya Sidone ka batseta ba bona bao ba bego ba tlile Jerusalema go bona Tsedekia, kgoši ya Juda. 4Morena Ramaatlaohle, Modimo wa Israele, a mmotša gore a ba laele gore ba tsebiše magoši a bona gore Morena o rile: 5“Ka maatla a ka a magolo le bonatla ke hlodile lefase le batho le diphoofolo tšohle tše di phelago lefaseng, gomme maatla a ke a fa yo ke mo ratago. 6Ke nna ke gafetšego dinaga tše ka moka diatleng tša mohlanka wa ka, Nebukadnesare, kgoši ya Babilonia, ke mo file le diphoofolo tša naga gore di mo šomele. 7Ditšhaba tšohle di tla mo loba, tša loba le morwagwe le setlogolo sa gagwe go fihlela go etla nako ya gore setšhaba sa gagwe se otlwe. Ke gona setšhaba seo sa gagwe se tlago loba ditšhaba tše maatla le dikgoši tše dikgolo.
8“Eupša ge go ka ba le setšhaba goba mmušo wo o ganago go loba Nebukadnesare, kgoši ya Babilonia, goba go ithweša joko ya gagwe, gona ke tla otla setšhaba seo ka ntwa le ka tlala le ka leuba la bolwetši, ka ba ka se feleletša ka seatla sa Nebukadnesare. 9Le se ke la theeletša baprofeta ba gabolena, goba didupe tša gabolena, goba balori ba gabolena, goba dinoge tša gabolena, goba baloi ba gabolena, bona batho ba ba le botšago gore le ka se lobe kgoši ya Babilonia. 10Ba le porofetela maaka gore le tle le thopelwe kgole le naga ya gabolena. Ke tla le raka, gomme la fedišwa. 11Eupša setšhaba se se ka ithwešago joko ya kgoši ya Babilonia sa mo loba, ke tla se lesa sa no fela se dutše nageng ya sona, sa e lema gomme sa phela go yona. Ke realo, nna, Morena.”
12Le Kgoši Tsedekia wa Juda ke ile ka mmotša bjalo, ka re: “Ithweše joko ya kgoši ya Babilonia. O lobe yena le setšhaba sa gagwe, gomme o tla phela. 13Ke ka lebaka la eng ge wena le setšhaba sa gago le swanetše go bolawa ka tšhoša, goba ka tlala, goba ka leuba la bolwetši? Etse seo ke se Morena a rilego se tla hlagela setšhaba sefe le sefe se se sa lobego kgoši ya Babilonia. 14Le se ke la theeletša baprofeta ba ba le botšago gore le ka se mo lobe, gobane ba le porofetela maaka. 15Morena ka boyena o boletše gore ga se ba rongwa ke yena, le gore ba porofeta maaka ka leina la gagwe. Ka gona, yena o tla le šwalalanya, gomme le tla bolawa, lena le baprofeta ba ba le porofetelago.”
16Ke moka ka botša baprista le setšhaba sohle gore Morena o re: “Le se ke la theeletša baprofeta ba ba rego thoto ya ka Tempeleng ya ka e tla tloga e bušwa Babilonia. Ba le porofetela maaka. 17Le se ke la ba theeletša! Lobang kgoši ya Babilonia gomme le tla phela! Ke ka lebaka la eng ge motse wo o swanetše go ba mašope? 18Ge eba ruri ke baprofeta, le gona ge eba ba na le molaetša wa ka, a ba nkgopele, nna, Morena Ramaatlaohle, gore thoto ye e šetšego ka Tempeleng ya ka le ka mošate, ga kgoši ya Juda, le ka motseng wa Jerusalema e se thopelwe Babilonia.
19-20“Mola Kgoši Nebukadnesare a thopa kgoši ya Juda, Joyakine, morwa wa Joyakime, le bakgomana ka moka ba Juda le ba Jerusalema a ba iša Babilonia, o ile a šadiša dikokwane, le legopo le legolo, le dikoloyana, le thoto ye nngwenyana ye e bego e tlogetšwe ka motseng wo.
21“Mabapi le thoto ye e šetšego ka Tempeleng ya ka le ka mošate, ga kgoši ya Juda, le ka motseng wa Jerusalema, nna, Morena Ramaatlaohle, Modimo wa Israele, ke re: 22E tla thopelwa Babilonia, ya dula gona go fihlela ge ke e lata. Ke tla e bušetša ka motseng wo. Ke realo, nna, Morena.”


text:
141
21:5
“Ke lena setšhaba sa Morena Modimo wa lena. Ka gona, ge le ilela bahu, le se ke la iphatša goba la ipoola meriri ya ka godimo ga phatla. 2
Doit. 4:20
7:6
26:18
Tit. 2:14
1 Pet. 2:9
Le setšhaba se sekgethwa sa Morena Modimo wa lena; o le kgethile gore le be setšhaba se e lego sa gagwe gare ga ditšhaba ka moka tša lefase.”
3“Le se ke la ja selo se Morena a begilego gore ke makgapa. 4Diphoofolo tše le ka di jago: kgomo, nku, pudi, 5kgama, tshephe, tholo, phala, phalafala, phuthi le letlabo – 6diphoofolo tše di nago le ditlhako tša mapharo gape di otlago. 7Eupša go diphoofolo tše di otlago goba di nago ditlhako tša mapharo le ile kamela le mmutla le pela. Tšona le di tšee gore ga tša hlweka; di a otla eupša ga di ne ditlhako tša mapharo. 8Le ile kolobe, ka gobane le ge e na le ditlhako tša mapharo, ga e otle, mme le e tšee gore ga se ya hlweka. Le se ke la ja ye nngwe ya diphoofolo tše, goba la kgwatha ditoto tša tšona.
9“Diphedi tšohle tša ka meetseng tše di nago le mafegwana le magapi le ka di ja, 10eupša tšohle tše di se nago mafegwana le magapi le se ke la di ja; le di tšee gore ga se tša hlweka.
11“Le ka ja nonyana ye nngwe le ye nngwe ye e hlwekilego. 12-18Tše le sego la swanela go di ja ke lenong, ntšhu, leaka ka mehuta ya lona, pekwa ka mehuta ya yona, legokobu ka mehuta ya lona, mpšhe, leribiši ka mehuta ya lona, segotšane ka mehuta ya sona, kokolohute, mogole, mašianoke ka mehuta ya yona,14:12-18 Maina a mangwe a dinonyana tše ga go tsebje gabotsebotse gore a šupa dinonyana dife. kukuku le mmankgaganyane.
19“Diphedinyana ka moka tše di nago le mafego ga tša hlweka; le se ke la di ja. 20Le ka ja sephedinyana se sengwe le se sengwe se se hlwekilego.
21
34:26
“Le se ke la ja phoofolo ye e ikhwetšego ka boyona. Le ka e fa bafaladi ba ba dulago gare ga lena ba e ja, goba le ka e rekišetša bafaladi ba bangwe. Eupša lena le setšhaba se sekgethwa sa Morena Modimo wa lena.
“Le se ke la apea kwanyana goba putšanyane ka maswi a mmagoyona.”
22
Num. 18:21
“Le beeleng karolo ya lesome thoko – ya lesome ya tšeo mašemo a lena a di ntšhago ngwaga ka ngwaga. 23Gomme le yeng lefelong leo Morena Modimo wa lena a le kgethilego gore a khunamelwe go lona; mme moo pele ga gagwe le je dikarolo tša lesome tša mabele, tša beine, tša makhura a mohlware, le maitšibolo a dikgomo le a dinku tša lena. Le direng se, gore le tle le ithute go boifa Morena Modimo wa lena ka mehla. 24Ge le dula kgole mo e lego gore le šitwa ke go rwala dikarolo tša lesome tša tšeo Morena a le šegofaditšego ka tšona la di iša lefelong la tirelo, 25gona le rekiše ditšweletšwa tšeo tša lena, mme le tšeeng tšhelete ya gona le yeng nayo lefelong leo la tirelo. 26Ka yona le rekeng se le se nyakago, e ka ba nama ya kgomo, ya sehuswane, beine, goba bjala, mme lena le ba malapa a lena le di jeng moo pele ga Morena Modimo wa lena, le thabeng.
27“Le se ke la lahla Balefi bao ba dulago metseng ya lena; ga ba na naga ye e lego ya bona. 28Mafelelong a ngwaga wo mongwe le wo mongwe wa boraro le tlišeng dikarolo tša lesome tša dibjalo tša lena ka moka mme le di bolokeng metseng ya lena. 29Dijo tšeo ke tša Balefi, ka ge ba se ne naga, le bafaladi le ditšhuana le bahlologadi ba ba dulago metseng ya lena. Ba swanetše ba tle ba tšee tše ba di hlokago. Ge le dira bjalo, Morena Modimo wa lena o tla le šegofatša go tšohle tše le di dirago.”


text:
Nakong ya taolo ya Shaka lebaetapele ba gagwe, kgolo le maatla a setšhaba sa Mazulu a be a le mo mokgatlobg wa mašole ka yona le bokgoni. Masole a be a rulagantšwe ka tshepedišo ya ukubuthwa yeo e tlošitšwego meletlo ya koma. Go ya ka peakanyo, mengwaga ya go ola yeo e lego sehlopha sa banna ba bafsa ba mengwaga ya go swana, e ile ya tsenywa mo lapeng le tee (ibutho go tee, amabutho bontši).
Ukubuthwa e be e le le ya basetsana, eupša gantši e be e le karalo age-set bakeng sa sehlopha. Amabutho ba be le mo mafelong a Sešole (ikhanda ya botee, amakhanda ya bontši, mo mmuṧong ka moka, tšeo di bego di le fase ga taolo ya leloko la kgauswi la kgoši goba motho yo a thwetšwego ke yena. Dintlo di be di swana ka sebopego le moago go swana le umuzi, eupša yona e be e na le kelo ye kgolo. Go tlaleletša mešomo ya sešole, izinsizwa (banna ba baswa) ba be ba amega ka tokišo le tlhokomelo ya dintlo gomme ba be ba bitšwa go dira mešomo ya dintlo tṧa bona le bogošing.
Ba be ba šoma bjalo ka bahlokemedi bja mohlape wa bosetšhaba, baromiwa bja kgoši le maphodisa a malapa a bona, gape ba be ba tšweletša dibjalo tša la bogošing. Selo se bohlokwa sa mokgatlo wa sešole ke gore ka mehla go be go na le banna ba kopanago go ya tlhahlomg ya sešole le gore go be bonolo go kgoši go kopantšha lebothong la mašole le šomago ka nakonyana ye nnyane.
Dithekniki tša go lwantšha tša Shaka di be di ke tše mpsha gomme di ralokile tema ye bohlokwa go tsošo ya sešole sa Mazulu le maatla a sepolotiki. Selo sa mathomo seo Shaka a ilego a se dira ke go fetola mekgwa ya setšo ya go lwantšha. Pele ga taolo ya gagwe, sehlopha sa phapano se be se ema ka konopana ka marumo a bona. Shaka tsebagaditše ntwa ya diatla ka go šomiša dithipa, maruno a kopana a go hlaba. O fokotšwa difemedi go diripa tše nyakegago gomme o ile a hlahla banna ba gagwe go diriša difemedi go kgokaganya balwantšhi ba bona le go itšhireletšo le go e gogela ka thoko, ka fao e bontšha lethoko la lerumo le maatla la Mazulu.
Shaka tsebagaditše le leano la go bea mokgatlo wa gagwe ka mokgwa wa go lwa wa go laetša hlogo ya nare. Ka gare goba 'sehubeng’ go be go na le palo ya banna, ya go le balwantšhi ba go ba le boitemogelo bja go lwa. Ba ema ka popo ya methaledi ye mebedi, ka moo mašole a ka pele go lwantšha lenaba, gomme bao ka morago ba tla be ba utilwe go tšwa go bona.
Pele leano le le be le diretšwe go tšhela phori mahlong a manaba gore ba nagane gore ba hlasela ke mašole a palo ye nnyane, sa bobedi gore mašole a ka morago a kgone go maatlafatša mašole a ka pele ga moo go nyakega. Bjalo ka ge ba tla be ba le foreše, ba ka gona golekediša gomme le go fenywa manaba go tšwa kgole. Mo mafahleng go be go na le manaka a mabedi ao maikemišetšo a ona e be e le go kgobaganela manaba. Ge go hlasela, mokgwa wo tlwaelegilego e be e go hlasela ka lenaka le tee, mola a magwe a go utwa mo sethokgweng le mo bjang bjo botelele a kgobakenale manaba.
Mekgwa ye e laeditše go ba ntlha ya go radia mo mmušong wa Mazulu go tsošolotšo ya maatka ya bona. Ge sehlopha se feditše nako ye e itšego go šoma bokgošing, yeo e ka bago mengwaga ye 10, kgoši a ka fa taelo ya gore maloko a a itšego a ka nyala le go kopantšha go headring. Tsele ye nngwe ya dipoelo tša go laola bogolo bja nako yeo motho a ka nyalago e be e le tekatekano ya setšhaba sa Mazulu ka magareng ga kgolo ya setšhaba le methopo ye e hwetšagalago.
Translated by Lebogang Sewela


text:
41Morena Ramaatlaohle o re: “Letšatši le etla leo ka lona baikgogomoši le bakgopo bohle ba tlago swa bjalo ka dikutwana tša mahlaka ge di lahletšwe ka moubelong. Mohlang woo ba tla swa lorelore, gwa se šale selo. 2Eupša ge e le lena ba le mpoifago ke tla tla go le phološa bjalo ka letšatši ge le hlaba, ka le fodiša bjalo ka mahlasedi a lona. Le tla lokologa la kganakgana bjalo ka manamane a a buletšwego. 3Ka tšatši leo ke tlago tla ka lona, le tla gatakela bakgopo bjalo ka motho ge a gata lerole.
4“Gopolang melao ya Moshe, mohlanka wa ka, le tše ke ilego ka mo fa tšona thabeng ya Sinai gore setšhaba sa Israele ka moka se tle se di phethe.
5
17:10-13
Mar. 9:11-13
Luk. 1:17
Joh. 1:21
“Eupša pele ga ge letšatši leo la ka le legolo le le šiišago le etla, ke tla le romela moprofeta Eliya. 6O tla retollela dipelo tša botatagobana go bana ba bona, le tša bana go botatabo, gore ke se tlo tla ka senyaka naga ya lena.”


text:
“O kare nkabe ke sa ye sekolong lehono,” Buti Mmutla a realo ge a tsoga. “O kare nka hlwa ke robetše mo gae letšatši lohle.”
Ka moraleng Koko Mmutla o be a apea motepa. “Itlhaganeleng bana,” a realo.
“Dijo tša go fihlola di lokile.”
“Re etla, Koko,” Sesi Mmutla a realo, a fofa mpeteng. Sesi Mmutla o be a nyaka go ya sekolong.
“Ga ke ikwe gabotse, Koko,” Buti Mmutla a realo. “Hlogo ya ka e a rema, leoto la ka le bohloko le mogolo wa ka o bohloko gomme le sejabana sa ka se bohloko.”
Koko a swara hlogo ya gagwe a lekola le phišo ya mmele wa gagwe. “Ga o na bothata,” a realo. “Bjale, tsoga o apare.”
Buti Mmutla o ile a tsoga. Ka lebelo a lahlela dieta tša gagwe ka ntle ga lefasetere. “Ga ke bone dieta tša ka tša sekolo,” a realo. “Nka se ye sekolong ka gobane ga ke na dieta.”
Sesi Mmutla o mmone. “Mmutla wa go seleka,” a mo kgalema. “O di fihlile. Itllaganele, re tla šalela.”
Buti Mmutla o ile a ja motepa wa gagwe. O ile a ya go dula ntlwaneng ya boithomelo. “Mpa ya ka e bohloko, Koko,” a lla. “Ke kwa bohloko kudu ka mpeng. Nka se kgone go ya sekolong.”
Koko a mo tlela le lebotlelo le legolo la sehlare sa go baba. “Tšea,” a realo, “enwa malepole a mabedi gomme o tlo fola.”
“Aowa, aowa, aowa!” Buti Mmutla a goeletša. “Mpa ya ka e kaone bjale.”
“Sepela,” Koko a realo a ba fa dijo tša matena tša sekolong. “Bjale o ithute kudu o boye gae o le bohlale.”
Buti Mmutla a ikgoga ka morago ga sesi wa gagwe. O be a tshelatshela, a bina, a fofa tseleng ya go ya sekolong, mola yena a ikgoga a befetšwe. “Ga ke nyake go ya sekolong,” a ngunguna. “Ke nyaka go hlwa mpeteng.”
Gateetee ba fihla dikeiting tša sekolo. “Šala gabotse, Buti,” a realo Sesi Mmutla a kitimela ka gare.
Buti Mmutla a lealea. Go be go se yo a mmonago. Ka lebelo a khuta ka morago ga sethokgwa. O dutše fao a re tuu, go fihlela tšhipi e lla gomme bohle ba ya ka sekolong. O ile a kitimela gae. O tsene ka lefasetere la phopošiborabalelo gomme a kudupana mpeteng. O ile a swarwa ke boroko a ba a gona.
Buti Mmutla o ile a phapharega ka iri ya lesometee. O be a bolawa ke bodutu. O ile a hlola ka lebati la phapošiborobalelo. Koko o kae? Ijoo. O be a dutše ka moraleng a enwa teye le Mtšana Dassie wa moagišane. Buti Mmutla a hemela godimo. Go bodutu go hlwa mpeteng letšatši ka moka.
Ka iri ya lesomepedi Buti Mmutla o be a nyorilwe. O ile a hlola ka lebati la phapošiborobalelo. Koko o be a le kae? Aowa owa. O be a paka borotho ka moraleng. Buti Mmutla a hemela godimo. O be a nyaka go nwa meetse ebile a nyaka go bapala le motho o mongwe.
Buti Mmutla a hlola gape ka iri ya pele. Bjale Koko Mmutla o be a bolela le Moruti Phukubje. Moruti o be a eja borotho bja go pakwa ke Koko. Monkgo wa bjona o ile wa dira gore Buti Mmutla a phophiše mare. O be a duma borotho bja Koko, bja go fiša go tšwa ontong. Buti Mmutla a hemela godimo.
Ka iri ya boraro Sesi Mmutla a boa gae. Buti Mmutla o ile a fofa ka lefasetere a kitimela lebating a ba ka morago ga gagwe. “Dumela, Koko,” a realo. “Ke boile sekolong.”
“Re ipshinne kudu,” Sesi Mmutla a realo. “Re bile le thuto ya go thala e abiwa ke ratiroatla wa nnete. Re ithutile go thala ditshegišo. Gomme hlogo ya sekolo o a nyalwa. O re reketše dinotšididi, khekhe le masimpa. Re ipshinne, ga go bjalo, Buti?”
“Ee, ee,” a realo Buti Mmutla. Pelo ya gagwe e be e kgohlomela. Aowaowa. Ba jele khekhe ka letšatši le tee leo a sa yago sekolong ka lona!
“O hweditše khekhe ye bjang, Buti?” Koko a botšiša.
“Ya tšhokolete,” Buti Mmutla a bolela maaka. “Khekhe ya tšhokolete ya go ba le easing ya kharamele le ditšheri mo godimo.” Nkabe ke ile sekolong, Buti Mmutla a nagana. Ke duma o kare nkabe ke jele khekhe.
Motho o ile a kokota ka nako yeo. Morutiši wa Buti Mmutla, Mtšana Legotlo o eme lebating. O be a swere poleiti ya seripa sa khekhe se segolo sa bose.
“Dumela, Koko Mmutla,” a realo. “Ke nyamišitšwe ke go kwa gore Buti Mmutla o a lwala ka letšatši la go kgethega ka tsela ye, ke ka fao ke mo swaretšego seripa sa khekhe. O ikwa bjang yena? O kaone?”
Aowaowa. Bjale Buti Mmutla o bothateng. O ile a kitimela phapošing ya gagwe, a fofa ka lefasetere a ya go khuta mohlareng ka jarateng.
“Ke ola,” Sesi Mmutla a botša Koko. “O khutile mohlareng wa menko.”
Koko le Mtšana Legotlo ba ema ka tlase ga mohlare. “O bile mmutla wa go seleka kudu,” Koko a realo ka tiišetšo. “O tšhabile sekolong!”
“Ke kgopela tshwarelo, Koko. Ke kgopela tshwarelo, Mtšana Legotlo,” Buti Mmutla a lla. “O se mpefelelwe hle.”
“Re tla go lokiša,” a realo Koko. “Ke ipotšiša gore re dire eng.”
“Ke a tseba,” a realo Mtšana Legotlo. “Nkane o sa ntirele komiki ya tee, re je seripa se sa khekhe ya tšhokolete ya bose? Se se tlo mo ruta gore go tšhaba sekolong ke go seleka.”
Koko a bea ketlele mollong, gomme yena le Mtšana Legotlo ba hwetša mahwana a mabedi gomme ba abelana khekhe. Molomo wa Buti Mmutla wa phophiša mare gomme mpa ya gagwe ya duma, efela o be a se na khekhe. Le ge e ka ba lerathana.
Go tloga letšatšing leo, Buti Mmutla ga se a ka a se ye sekolong. Le gatee. Go hlwa
mpeteng letšatši ka moka go bolaiša bodutu kudu!
E ba le boitlhamelo!
Gopola eke Buti Mmutla o nagana go direla Mtšana Legotlo karata, ye a bego a tlo mo fa yona ge a eya sekolong ka letšatši la go latela. Go be go tla be go ngwadilwe eng ka karateng ye? Šišinya gore bana ba gago ba dire karata ye.


text:
131Ka lona tšatši leo Jesu a tloga gae a ya lebopong la letsha, a fihla a dula fase. 2
A kgobokanelwa ke lešaba le lentši, a ba a tsena ka leselawatleng a dula gona, mola lešaba lona le eme lebopong. 3A ba botša ditaba tše dintši ka diswantšho a re:
“Monna yo mongwe o kile a tšwa a yo bjala peu. 4Ge a dutše a e gaša, ye nngwe ya wela tseleng, gommme dinonyana tša tla tša e ja. 5Ye nngwe ya wela lekgwareng moo go bego go se na mobu wo montši. Ya mela ka pela ka gobane mobu o be o sa iše fase. 6Eupša ge letšatši le hlabile, la tšhuma dimelana tšela gomme tša pona, ka ge medu ya tšona e se ya tsenelela fase. 7Ye nngwe ya wela mehlašaneng ya meetlwa, mme mehlašana ya gola ya kgama dimelana tšela. 8Ye nngwe yona ya wela mobung wo mobotse, gomme mabele a gona a tswala; a mangwe a tšwa dithoro tše lekgolo, a mangwe a tšwa tše masome a a selelago, mme a mangwe a tšwa tše masome a mararo.”
9Jesu a fetša ka go re: “Yo a nago le tsebe a a kwe!”
10Barutiwa ba Jesu ba tla go yena, ba mmotšisa ba re: “O reng o bolela le batho ka diswantšho?”
11Jesu a ba fetola a re: “Lena le utolletšwe diphiri tša mmušo wa Modimo, fela bona ga se ba di utollelwa. 12
Mar. 4:25
Luk. 8:18
19:26
Gape yo a nago le sa gagwe o tla okeletšwa, gore a be le tše dintši le go feta; eupša yo a se nago le sa gagwe yena o tla amogwa le bonnyane bjo a nago le bjona. 13Lebaka la gore ke bolele le bona ka diswantšho ke go re ba a lebelela, fela ba se ke ba bona selo; ba a theetša, fela ba se ke ba ekwa goba ba kwešiša selo. 14
Ka gona, mo go bona go phethega se se porofetilwego ke Jesaya mola a re:
“ ‘Go kwa le tla kwa,
eupša le ka se kwešiše selo;
le go lebelela le tla lebelela,
eupša le ka se bone selo,
15ka gobane setšhaba se se thatafetše;
ba ithibile ditsebe, ba pontše mahlo,
gore ba se ke ba bona ka mahlo,
ba kwa ka ditsebe,
goba ba kwešiša ka megopolo
mme ba sokologa,
ka ba fodiša.’
16
“Ge e le lena le ba mahlatse, ka gore a lena mahlo a a bona, le ditsebe tša lena di a kwa. 17Ruri, ke le botša gore baprofeta ba bantši le baloki ba bantši ba be ba duma go bona tše le di bonago, eupša ba sa di bone. Ba be ba rata go kwa tše le di kwago, eupša ba sa di kwe.”
18“Ekwang se seswantšho sa mobjadi se se šupago. 19Bohle ba ba kwago molaetša wa mmušo wa Modimo eupša ba sa kwešiše, ba bjalo ka peu yela ya go wela tseleng. Yomobe a tla mme a ba amoga se se bjetšwego ka dipelong tša bona. 20Peu yela ya go wela lekgwareng e šupa bao e rego ge ba ekwa molaetša woo ba akgofe ba o amogele ka lethabo. 21Eupša ga o dule sebaka ka dipelong tša bona, gomme ba dumela lebakanyana fela. Ge ba tlaišwa goba ba hlomarwa ka lebaka la wona, ba o lahla ka pela. 22Peu yela ya go wela mehlašaneng ya meetlwa e šupa bao e rego ge ba ekwa molaetša woo, go balabala ka tša bophelo le go goketšwa ke mahumo di tsene di khupetše molaetša woo, mme o se ba tšwele mohola. 23Peu ye e bjetšwego mobung wo mobotse yona e šupa bao ba rego go kwa molaetša woo ba o kwešiša; ba atlega bjalo ka mabele ao a bago le dithoro tše lekgolo; a mangwe tše masome a a selelago, a mangwe tše masome a mararo.”
24Jesu a ba botša seswantšho se sengwe a re: “Mmušo wa Modimo o ka swantšhwa ka monna yo a gašitšego peu ye botse ka tšhemong ya gagwe. 25Ya re mola batho ba robetše, lenaba la gagwe la tla la gaša peu ya mphoka mabeleng, la sepela. 26Ge mabele e le lekgaba mme a thoma go tswala, mphoka le wona wa ipontšha gore ke mphoka. 27Bahlanka ba mong wa tšhemo ba tla ba mmotšiša ba re: ‘Morena, na ga ke re o bjetše peu ye botse ka tšhemong ya gago? Bjale mphoka wo o tšwa kae?’ 28Yena a ba fetola a re: ‘Woo ke modiro wa lenaba.’ Bona ba mmotšiša ba re: ‘A o nyaka gore re yo o tumola?’ 29A ba fetola a re: ‘Aowa. Le ka re ge le tumola mphoka la tumola le mabele. 30Lesang mabele le mphoka di gole mmogo go fihlela ge go bunwa. Ke moo ke tlago botša babuni gore ba tumule mphoka pele, ba o tleme dingata, ba o tšhume. Mabele ona ba a kgobele, ba a tšhele ka letlolong la ka.’ ”
31Jesu a ba botša seswantšho se sengwe a re: “Mmušo wa Modimo o ka swantšhwa le thorwana ya lehloko ye motho a e tšeago a e bjala ka tšhemong ya gagwe. 32Etse yona e fetwa ke dipeu ka moka, eupša ge e medile e a gola ya feta dimela ka moka. E ba mohlare wo dinonyana di agago dihlaga tša tšona makaleng a wona.”
33Jesu a ba botša seswantšho se sengwe gape a re: “Mmušo wa Modimo o ka swantšhwa ka komelo ye mosadi a e tšeago a e tswakanya le bupi bjo bo tletšego seroto go fihlela hlama yohle e omelega.”
34Ditaba tše ka moka Jesu o be a di botša mašaba ka diswantšho; o be a sa bolele le bona selo ge e se ka diswantšho, 35
gore go phethege se se boletšwego ke moprofeta mola a re:
“Ke tla bolela le bona ka diswantšho;
ke tla ba botša tše di sa kago tša tsebja go tloga mathomong a lefase.”
36Ge Jesu a seno botša batho gore ba ye magae, le yena a ya gae. Barutiwa ba gagwe ba tla go yena ba re: “Re hlalošetše seswantšho sela sa mphoka ka tšhemong.”
37Jesu a ba hlalošetša sona a re: “Mobjadi wa peu ye botse ke Morwamotho; 38tšhemo ke lefase, peu ye botse ke batho ba mmušo wa Modimo, mphoka ke batho ba Yomobe, 39mme lenaba le le gašitšego mphoka ke Diabolose. Puno ke bofelo bja lefase, gomme babuni ke barongwa. 40Bjalo ka ge mphoka o kgobokanywa mme wa tšhungwa ka mollo, le bofelong bja lefase go tla ba ka tsela yeo. 41Morwamotho o tla roma barongwa ba gagwe mmušong wa gagwe gore ba yo kgobokanya bohle bao ba dirišago batho dibe, le bohle bao ba dirago tše kgopo, 42ba ba lahlele moubelong wo o laumago mollo, moo ba tlago lla ba lomanya meno. 43Baloki bona ba tla taga bjalo ka letšatši mmušong wa Tatagobona. Yo a nago le tsebe a a kwe!”
44“Mmušo wa Modimo o ka swantšhwa ka lehumo le le utilwego ka tšhemong, le e rego ge motho a le hweditše a le uta gape, mme ka go le thabela a rekiša tšohle tše a nago le tšona, gomme a reka tšhemo yeo.
45“Le gona mmušo wa Modimo o ka swantšhwa ka mmapatši yo a nyakago magakabje a bohlokwa, 46gomme ge a hwetša le bohlokwahlokwa, a tloga a yo rekiša tšohle tše a nago le tšona, gomme a le reka.”
47“Le gona mmušo wa Modimo o ka swantšhwa ka lelokwa le le lahlelwago ka lewatleng, la tanya dihlapi tša mehutahuta. 48Ge le tletše, barei ba le gogela lebopong, ba dula fase ba lokela tše di loketšego go jewa ka dibjaneng tša bona, mme tše di sego tša lokela go jewa ba di lahla. 49Mafelelong a lefase go tla ba ka mokgwa wo: Barongwa ba tla yo kgetholla batho ba babe go ba ba lokilego, 50gomme ba ba lahlela moubelong wo o laumago mollo, moo ba tlago lla ba lomanya meno.”
51Jesu a ba botšiša a re: “Na tšohle tšeo le a di kwešiša?”
Ba mo fetola ba re: “Ee.”
52Yena a re go bona: “Gona ke go re ramangwalo yo mongwe le yo mongwe yo e lego morutiwa mmušong wa Modimo o swana le mong wa ngwako yo a tšeago phahla ye tala le ye mpsha ka phapošing ya gagwe ya go bolokela.”
53Ge Jesu a fetša go bolela ka diswantšho tšeo, a tloga fao, 54a boela motseng wa gabo. A ruta batho ka sinagogeng, gomme ba ba mo kwago ba makala. Ba botšišana ba re: “Bohlale bjo bokaaka le maatla a go dira mehlolo o di tšere kae? 55Na kgane ga se yena morwa wa mmetli? Mmagwe yena ga se Maria? A banababo ga se Jakobose le Josefa le Simone le Judase? 56Ga ke re dikgaetšedi tša gagwe ka moka di dula le rena? Bjale tše ka moka o tšo di tšea kae?” 57
Gomme ba mo gana.
Jesu a re go bona: “Moprofeta o hlomphiwa gohle ge e se motseng wa gabo le lapeng labo.” 58Ka ge ba be ba sa dumele go yena, o ile a se ke a dira mehlolo ye mentši fao.


text:
Go tsebišwa moopediši gore ka pesalome ya Asafo; e opelwe e letšwa ka diletšo tša metato. Ke kopelo.
761Kwa Juda Modimo o tumile;
o a hlompšha kwa Israele,
2o na le legae kwa Saleme;76:2 “Saleme” Le ke leina la kgale la Jerusalema.
kwa Sione o na le bodulo.
3Ke gona mo a robilego mesebe ye nkego tladi,
le kotse le tšhoša le dihlabano tše dingwe tša ntwa. Sela
4Wena o taga bjang na!
O tumišega e le ruri ge o etšwa dithabeng tša go sa felego.
5Bagale ba dinatla ba hlakotšwe;
ba ithobaletše bja mafelelo boroko,
go itwela go ba paletše.
6Wa kgalema manaba,
wena Modimo wa Jakobo,
pere le koloi ya ntwa di wela fase.76:6 “pere ... fase” goba “pere le monamedi di wela fase di idibetše”
7Gape Motšhabegi ke wena;
ke mang a kago lebana nago o befetšwe?
8O kwatša kahlolo o le legodimong,
lefase la boifa la hloka molomo
9ge wena o emelela o kwatša kahlolo,
go hlakodiša banyatšegi bohle ba lefase. Sela
10Kgalefo ya batho e go fetogela tumišo;76:10 “Kgalefo ya batho e go fetogela tumišo” goba “Baedomo ba dikgowa ba tla go tumiša”
ba ba phonyokgilego kgalefo ya gago ba tla go bokanela.76:10 “ba ba phonyokgilego ... bokanela” goba “mašaledi a Hamate a tla keteka menyanya ya gago”
11Ikaneleng Morena Modimo wa lena,
mme le phethe keno tša lena;
a bao ba mo dikologilego ba mo lobe,
yena Motšhabegi.
12O kokobetša babuši ba ba ikgogomošago,
mme o tšhoša magoši a lefase. Sela


text:
Ka dinako tše di fapanago le mafelo a go fapana, batho bao ba bolelago San ba be ba dula ka ditsela tša go fapafapana; Kalahari San ga ba swane le Ma-San ka moka, le ka gare ga dihlopha tša Kalahari, mekgwa ya go phela e ka fapana. Le ge go le bjalo, dinyakišišo tša dihlopha tša Kalahari, go fa mohlala,'ju/hoasi le G/wi, di hlama seswantšho sa kakaretšo ya bophelo bja go tsoma le go kgoboketša. karoganyo ya mešomo magareng ga banna le basadi e bohlokwa go ekonomi.
Dijo tša dibjalo ke dijo tša ka mehla, gomme basadi, dikgoši tša kgoboketšo, ba na le tsebo le bokgoni bja naga: ba tseba gore methopo ya go swana le magapu, tubers, corms le dithetlwa di swanetšwe go hwetšwa kae. Basadi ba kgoboketša gape goba ba swara diphoofolo tše nnyane (go swana le digagabi, dinonyana le antelope).
Ge ntše ba kgoboketša, ba na le go bona mesepelo ya diphoofolo gomme e be, ba tsebiša tshedimošo ye go batsomi. Banna le bona ba na le go kgoboketša dijo, kudukudu ka sehla sa fase sa go tsoma. Dijo tše di kgobokeditšwego di abelwa magareng ga malapa a batho ba kgoboketšo, mola diphoofolo tše kgolo tše tšomilego ke banna di abelwa gare ga sehlopha ka moka.
Maemo a boima a Ma-San bjalo ka batsomi ke ka lebaka la bokgoni bja bona ba go kitimiša le bokgoni ba bona bja dithekniki tša go tsoma. Dithereka tša San di latela mehlala ya kgabaganya ya naga le lengwe le le lengwe, e be ba letela le antelope magareng ga mehlala ya mohlape ka moka, go fihla ge mafelelong e tlogela mohlape e be e hwa.
Batsomi ba šomiša bows le marungwana a na lego mpholo (go tšwa go dikgogolaboloko goba dinoga) wo o e fetelegogo nama. Le ge go le bjalo, gantši go tšea nako pele ga mpholo o šoma, go dumelela diphoofolo gore di kgonego tšhabela bahladi ba tšona, ka dinako tše dingwe kgole nyana, se se dira gore bokgoni bja go kitimiša bo be bohlokwa.
Marungwana a MaSan ke didirišwa tše bohlale tša lehu. Lehono, a na le dikarolo tše nne. Ntlha yeo e dirilwego ka lerapo goba maswika a mannyane; Lehono dipikiri goba mathale di a dirišwago. Ntlha yeo e tsentšwe ka gare ga 'kopano', yeo e fokotšwago ka mafelelong e be e swarwa ka reed collar. Kgokagano e tsenywa ka gare ga lethopo ka tsela ye, gore ge lerumo le thunya kgokagano e tšwe, go fokotša kgonagalo ya gore hlogo e be boleta, bjalo ka ge go se na boima godimo ga yona.
Se se ra gore seruiwa se ka se ntšhe ntlha gabonolo ge se fogohla kgahlanong le mohlare. Mpholo o tšhašwa ka morago ga ntlha, gomme hlogo ya lerumo e swanetše go dula go phoofolo nako nyana go netefatša gore mpholo o tsenelela ka tshwanelo le gore e šilwa gabotse ka gare ga phoofolo. Monna yo a lego mong wa lerumo le bolailego seruiwa o na le menyetla wa go abela nama, go ya ka melawana ya bokgoši, go netefatša gore mongwe le mongwe o amogela seripa.
Go abelana le le tekano ya dihlopha moka ke dilo tše bohlokwa tša maloko a ditšhaba tša MaSan. Le ge e le gore dihlopha tše MaSan ba be ba se na dikgoši tša sepolotiki, go be go na le boetapele, go ya ka bogolo le bokgoni.
Mo setšong sa ditšhaba tša MaSan, monna o ile a ya go dula le batswadi ba mosadi ka lenyalo. Go be go na le melao ye mentši ya tlhompho yeo e swanetšego go lemogwa magareng ga balekane le batswadi ba le lenyalo, mola bao ba aroganywa ka lešika (go swana le bakgolo le ditlogolo) ba be ba dumeletšwe ‘kamano ya metlae’, go be go se na molao wa semmušo. Batho ba MaSan ba tsebwa ka mokgwa wa bona wa lerato le maikutlo a bona a botse go bana.
Ka tlwaelo, sehlopha se aronganywa ka malapa a mannyane ka sehla (gantši ge dijo le meetse di be di le phatlaladitšwego), e be di kopana ka moragonyana. Nako ya go fa dimpho ya go bitšwa hxaro ka Ju/'hoasi, ke tsela ya go hlokomela dikamano magareng ga le bagwera le meloko ka gare ga dihlopha. Se se hlola ya wepsaete ya thekgo le phihlelelo ya methopo go mafelong a magolo. Bohlokwa bja tshepedišo ya bokgoši bja MaSan bo hlohleletšwa ka ditumelo tša sedumedi, dikgopolo tše di phošagetšego tša tlwaelo le dikanegelo, le, ka gare ga bokgabo bja leswika bja bona.
Translated by Lebogang Sewela


text:
Bokgoni bja Basadi
Bokgoni bja Basadi ke tiragatšo ye e lego mabapi le banyalani ba ba bego ba phela ka lethabo. Lethabo leo le ile la fela morago ga gore monna a thome go šoma bjalo ka Polokwane, a se sa robala gae ka mehla. Yena o ile a se sa hlokomela lapa la gagwe nakong ya ge a be a šoma toropongkgolo yeo. Tiragatšo ye e kgethetšwe barutwana ba mphato wa 11 ke ba Kgoro ya Thuto ya Motheo, yona e obamela dinyakwa ka moka tša Setatamente sa Pholisi ya Lenaneothuto le Kelo (SEPHOLEKE) le dinyakwa tša ditlhahlobo tša Mphato wa 11 tša Sepedi Leleme la Gae.


text:
Similar content
Mmutla Ka Tlase Ga Mohlare
Mmutla o rile o robetše ka tlase ga mohlare wa moapola, apola ya wela fase. Ka yona nako yeo, Mmutla wa kwa lentšu le goeletša le re, "Tšhaba Mmutla, tšhaba!"
Nonkungu Le Imbulu
Nonkungu o be aeya go etelamalomewagagwe. Mmagwe o moapešitšesekhethe se sebotsesa go ba le dipheta. Mo tselengya go yagamalomewagagwe, Nonkungu o kopana le mosetsanayoo a mokgopetšego go itekanyasekhethesagagwe se sebotse. Ge Nonkunguae fa mosetsanadiaparotšagagwe gore a di apare, Nonkungu o lemoga gore mosetsanayoo o na le mosela le gonakeimbulu.


text:
31Mehleng yeo Johanese Mokolobetši o ile a yo ruta lešokeng la Judea 2
Mar. 1:15
a re: “Sokologang, gobane mmušo wa Modimo o batametše!” 3
Ke yena yo moprofeta Jesaya a boletšego ka yena a re:
“Segoeledi lešokeng se re:
‘Phulelang Morena tsela;
mo otlolleleng mebila!’ ”
4
Johanese yo o be a apara seaparo sa boya bja kamela; a itlema letheka ka lepanta la mokgopha, gomme dijo tša gagwe e le ditšie le todi ya dinose. 5Batho ba be ba etla go yena ba etšwa Jerusalema, le seleteng ka moka sa Judea, le nageng yohle ya kgauswi le noka ya Jordane. 6Ba be ba ipolela dibe mme yena a ba kolobetša ka nokeng ya Jordane.
7
23:33
Ge a bona Bafarisei le Basadusei ba bantši ba etla go yena gore ba kolobetšwe, a re go bona: “Dinoga tenang, ke mang yo a le boditšego a re le ka phepha kotlo ye Modimo a lego kgauswi le go otla bakgopo ka yona? 8Go kaone le dire tše di tlago laetša gore le sokologile. 9
Le se ke la gopola gore le tla phepha kotlo ka ge Abrahama e le rakgolokhukhu wa lena. Gobane ke le botša gore Modimo a ka fetoša maswika a ditlogolo tša Abrahama! 10
Selepe se šetše se loketše go rema mehlare medung; mohlare wo mongwe le wo mongwe wo o sa enywego dienywa tše dibotse o tla rengwa wa lahlelwa mollong. 11Nna ke le kolobetša ka meetse ka ge le sokologile, eupša yo a tlago ntlhatlama o tla le kolobetša ka Moya wo Mokgethwa le ka mollo. O mpheta ka maatla, gomme ga se ka swanela le go mo swarela dieta. 12O swere leselo ka seatla, gomme o tla fefera mabele gabotse. O tla a tšhela ka letlolong, mooko wona a o tšhuma ka mollo wo o sa timego.”
13Mehleng yeo Jesu a ya go Johanese nokeng ya Jordane a etšwa Galilea gore a kolobetšwe ke yena. 14Eupša yena a gana a re: “Ke nna ke swanetšego go kolobetšwa ke wena, bjale o reng o etla go nna?”
15Jesu a mo fetola a re: “Ga bjale a go no ba ka mokgwa wo, gobane ke tshwanelo gore re phethe thato ya Modimo.” Ka gona Johanese a dumela go mo kolobetša.
16Jesu ge a seno kolobetšwa, a tšwa ka meetseng. Legodimo la mmulegela, gomme a bona Moya wa Modimo o le ka sebopego sa leeba o theoga o dula godimo ga gagwe. 17
Pes. 2:7
Jes. 42:1
Mat. 12:18
17:5
Mar. 1:11
Luk. 9:35
Gwa napa gwa kwagala lentšu le etšwa legodimong le re: “Yo ke yena Morwa wa ka yo ke mo ratago; o nkgahla kudu.”


text:
Frogfish
Hlapi ya Segwagwa
Leina Le Tlwaelegilego La Lapa
Hlapi ya khutlo / Hlapi ya segwagwa.
Leina Le Lengwe La Yona
Ga le gona
Leina La Tša Thutamahlale
Antennariidae
Bogolo
Bja go fihla disentimetara tše 50.
Boitšhupo
E phela ka mawatleng a go bulega ga gammogo le ka fase. Diphedi tša go phela ka lewatleng la go bulega mola mehuta ya diphedi tše di phelago ka fase morago le mahlakoreng di pitletšwe kudu, ka molomo wo o gagolo o kobegetšeng godimo. E fapana go ya ka mmala wo mošweu, boserolane le bokhubedu go ya go botsothwa bja go fifala le boso.
Tshedimošo Ya Kakaretšo
DiAntennariidae di akaretša 12 ya mehuta le 41 ya diphedi. E filwe leina ka mokgwa wa go ba sebata ga yona. E gogela dihlapi ka kgolo ya go phatsima hlogong. Mohlagare e thomišwa ke go kgomiwa go tatanyane e. E kgona go taološa mohlagare le mpa go metša sebolawa sa go k aba bobedi ka bogolo. Ga se hlapi ya go ba mahlagahlaga. E ipatile ga botse. Dikhupetšo tša mae goba diphelakadingwe tša dipoo di hlakantšhitšwe ditshadi, ya go lokollela peu ya bonna ka go yona.
Phepo
Di gogela sebolawa ka tatanyane ye e hlogong. Kopana le tatanyane e dira gore mohlagare o bulege ka ponyo ya leihlo.
Phatlalatšo
Botebong bja lewatle go ya sehlakahlakeng sa makopanelo a dikhonthinente ka mawatleng ka moka.
Mehuta Ye E Tlwaelegilego
Hlapi ya kgutlo ye pinki - Antennarius rosaceus
Hlapi ya khutlo ya go segisa - Antennarius maculates
Hlapi ya khutlo ya kgoparara - Antennarius commersonii


text:
81Ge Jesu a theoga thabeng, lešaba le legolo le ile la mo latela. 2Gwa nama gwa tla monna yo mongwe go yena a swerwe ke bolwetši bja letlalo bja go mo tšhilafatša, a khunama pele ga gagwe a re: “Morena, etse ge o rata o ka mphodiša ka hlweka!”
3Jesu a otlolla letsogo a mo kgwatha a re: “Ke a rata; hlweka!” Gateetee monna yola a fola. 4
Ke moka Jesu a re go yena: “O se ke wa botša motho, eupša o ye go moprista a go bone, gomme o dire sehlabelo se se laetšwego ke Moshe, e be bohlatse go batho bja gore o hlwekile.”
5Ge Jesu a tsena motseng wa Kapernaume, a gahlanetšwa ke molaodi wa bahlabani ba lekgolo gomme yena a mo kgopela gore a mo thuše a re: 6“Morena, mohlanka wa ka o a babja, o robetše kua gae; o rephile ditho, le gona o lwala kudu.”
7Jesu a re: “Ke tla ya ka mo fodiša.”
8Molaodi a mo fetola a re: “Morena, ga se ka swanela gore o tsene ka lapeng la ka. Eno bolela lentšu le tee, gomme mohlanka wa ka o tla fola. 9Le nna ke le motho yo a bušwago, ke na le bahlabani ba ke ba bušago. Ge ke re go mohlabani: ‘Eya kua!’ o a ya; ge ke re go yo mongwe: ‘Etla mo!’ o a tla, le ge ke re go yo mongwe mohlanka wa ka: ‘Dira se!’ o a se dira.”
10Ge Jesu a ekwa mantšu ao a kgotsa, gomme a botša batho ba ba bego ba mo latela a re: “Ruri, ke a le botša, ga se ka ka ka hwetša motho yo a nago le tumelo ye kaaka mo go Baisraele. 11
Ke le botša gore ba bantši ba tla tšwa bohlabela le bodikela, ba tla ba ja le Abrahama le Isaka le Jakobo legodimong. 12
25:30
Luk. 13:28
Eupša bao ba bego ba loketše go tsena legodimong ba tla ntšhetšwa ka ntle leswiswing le legolo, moo ba tlago lla ba lomanya meno.” 13Ka morago Jesu a re go molaodi yola: “Boela gae; se o se dumetšego se tla direga.”
Gomme mohlanka wa molaodi yola a fola ka yona nako yeo.
14Jesu a ya lapeng la Petrose, gomme a hwetša mmatswale wa Petrose a robetše a swerwe ke letadi. 15Jesu a mo kgwatha letsogo, mme a fola letadi, a tsoga, a fa Jesu dijo.
16Ge leswiswi le swara, gwa tlišwa batho ba bantši go yena ba ba tsenwego ke bademone. Jesu a leleka meoya yeo ka go bolela lentšu fela, a fodiša le bohle ba ba babjago, 17
gore go phethege se se boletšwego ke moprofeta Jesaya mola a re: “Yena o tšere malwetši a rena, a ithweša le mefokolo ya rena.”
18Ge Jesu a bona lešaba le mmokanetše, a laela barutiwa ba gagwe gore ba tshelele ka mošola wa letsha. 19Ramangwalo yo mongwe a tla go yena a re: “Moruti, nna ke tla go latela gohle mo o yago gona.”
20Jesu a re go yena: “Diphukubje di na le ditšaba, le dinonyana di na le dihlaga; Morwamotho yena ga a na mo a fihlago hlogo gona.”
21Yo mongwe yo le yena e bego e le morutiwa wa gagwe a re: “Morena, ntumelele ke yo boloka tate pele.”
22Jesu a mo fetola a re: “Ntatele, o lese bahu ba boloke bahu ba bobona.”
23Jesu a tsena ka leselawatleng gomme barutiwa ba gagwe ba mo latela. 24Ka bjako gwa tsoga ledimo le legolo letsheng, gomme leselawatle la khupetšwa ke maphoto. Jesu yena o be a robetše. 25Barutiwa ba ya go yena, ba mo tsoša ba re: “Morena, re phološe, re a hwa!”
26Jesu a ba botšiša a re: “Le reng le tšhogile, lena ba tumelo ye nnyane?” Ke moka a tsoga, a kgalema phefo le maphoto, gwa napa gwa homola, gwa re tuu.
27Batho ba kgotsa ba re: “Ke motho mang yo ge phefo le maphoto di mo theeletša?”
28Ge Jesu a fihla nageng ya Gadara ka mošola wa letsha, banna ba babedi ba ba bego ba etšwa mabitleng ba gahlana le yena. Ba be ba tsenwe ke bademone, gomme ba le kotsi mo go bego go se motho yo a bego a ka beta pelo a feta ka tsela yeo. 29Gateetee ba goa ba re: “O na le taba mang le rena, wena Morwa wa Modimo? A o tlilo re tlaiša pele ga nako?”
30Mola kgojana go be go na le mohlape wo mogolo wa dikolobe o fula. 31Bademone bao ba kgopela Jesu ba re: “Ge eba o tlilo re leleka bathong ba, gona re romele mohlapeng wola wa dikolobe.”
32Jesu a ba fetola a re: “Sepelang!” Ka gona bademone bao ba tloga ba yo tsena dikolobe tšela. Mohlape woo ka moka wa thetheoga leribeng le legolo, wa wela ka letsheng, wa betwa ke meetse.
33Banna ba ba bego ba dišitše dikolobe tšela ba tšhaba, ba tsena motseng, ba botša batho taba tšeo ka moka le se se hlagetšego banna bale ba bademone. 34Ka gona batho bohle ba tšwa motseng go yo bona Jesu, gomme ge ba mo hweditše ba mo kgopela gore a tloge nageng ya bona.


text:
Ka setšo mo setšhabeng sa tsonga, go kgetha molekane go be go be go se bonolo, ka ge tshepedišano e be e latela melawana. Metswala ya mathomo e be e sa dumelwa go nyala; go be go se na segwera sa bana, eupša Tate a ka laetša basetsana go morwa wa gagwe. Yo a kgathilwego o be a romelwa mosadi matšoba a bjang go bontšha gore o be a nyaka go mo nyala.
Ge maikutlo a hlakanelwa, o tla romela motšoba a bjang le yena go tiiša kamano ya bona. Ka morago ga ge Tate wa mosetsana a laetša kamogelo ya gagwe ya semmušu, Tate wa mošemane o romela lapa la gagwe ka kgomo, ye laetšago tumelelano. Ge nako ye e fihlile, dipoledišano di tla dirwa gare baemedi babadi bja malapa.
Lehono tšhelete ya go tšwa go lapa la mosadi go ya go la mmonna e sa le bohlokwa. Lenyalo ya Tsonga lenyalo le feta kamano magareng ga batho. Le tiiša dikamano magareng ga malapa, le go hwetša ditokelo le ditlamego tše di tšwago go molekani yo a hlokafetšego. Go fa mohlala, ge mosadi a ka hlokofala pele a tšweletša ngwana, goba ge a sa kgone go hwetša bana, yo mongwe wa le leloko la gagwe o swanetša go mo tšweletša bana.
Ge monna wa gagwe a hwa, ba leloko la monna ba swanetše go mo fana mohlogadi bana; Ge a sa ntše a sa kgone go hwetša bana buti wa gagwe a kano mo tšea bjalo ka mosadi wa gagwe gore a kgone go mo tšweletša bana ka yena, bjalo ka moemedi wa gagwe.
Moletlo wa setšo o sa dirišwa mo setšong sa Matsonga a mantši. Ge mosetsana a sepela ka gae go ba le moletlo ka gae, e be a sepela semmušogo ba le lapa la gagwe le digalagala tša badimo ba gabo. Se se tla latelwa ke mosadi a išwa go ba lapa la gagwe le le mpšha. Ka morago ga moletlo wa lenyalo mo muting wa monna (dintlhapopego), ba babedi ba tšewa ba nyalane semmušo.
Ka tlwaelo mosadi o swanetše go latela melawana ye hlalošitšwego ya maitshwaro ka ntlong ya gagwe ye mpsha. Ka morago ga lenyalo la gagwe o ile a dula le mmatswaleagwe ka muting a thuša mmatswaleagwe ka letšatši le letšatši ka mešomo ya gagwe le ka go apea dijo. Mmatswaleagwe e be a mo laela ka ditlwaelo tša lapa.
O be a swanetše go latela melawana ya fapafapana ya maitshwaro tatgwe le bobuti bja gagwe. Ka tlwaelo o tla ya go muti ya gagwe ka morago ga matswalo a ngwana wa mathomo, eupša o swanetše go tšwetše pele ka go šomiša lefelo la go apea la mmatswaleagwe go fihla ge buti wa monna wa gagwe o o monnyane a nyala. Mosadi wa gagwe go tloga fao a be a dula le Mmatswaleagwe.
Ge mme a ya go lapa la gagwe a ba le lelefela gagwe la go apea, yena, monna wa gagwe le bana ba dira Yuniti ka gare ga muti. Mathomong ba be ba dula ka gare ga mošaša wa tatagwe, eupša ge monna a humane basadi ba bangwe go be go ba le hlongwa ya muti ba gagwe. Ka tlwaelo morwa o swanetše go aga mošaša ka kgauswi goba a oketše ya tatagwe. Se se feleleditše ka lapa goba mohlobo ye ntši, goba sehlopha, meloko ye mpsha e tla bie e okedtšwe.
Dikamano tša selegae di be di tiišwa ke lenyalo, ka ge mo manyalong a latelago go be go kgethwa pele basetsana ba bannyane bja mosadi wa mathomo. Mosadi wa mathomo wa monna a ka gapeletše monna gore a hwetše basadi ba bangwe go kaonafatša maemo a gagwe mo setšhabeng le go thuša ka karoganyo ya mešomo ya muti magareng ga basadi le bana ba bona. Se se ra gore lapa la nyutleleara le be le šoma bjalo ka Yuniti ya ikonomi, ya malapa ao a fapafapanego, yeo ka yona motho yo mongwe le yo mongwe a be a na le maemo a itšego le maikarabelo a go ba le seabe se se botse.
Translated by Lebogang Sewela


text:
“Ge ke re ke boeletša go atla setšhaba sa ka sa Baisraele, 71le ge ke re ke a se alafa, go fela go utologa dibe tša bona le ditiro tše mpe tša Basamaria. Ba a hlalefetšana; ba šwahlela ka dintlong ba utswa; ba hlakola batho mebileng. 2Ga ba ke ba nagana gore bobe bjoo ka moka ke tla bo gopola; dibe tša bona di ba dikaneditše, gomme ke dula ke di bona.”
3“Kgoši ba e kgahliša ka bokgopo bja bona, bakgomana ba ba kgahliša ka maaka a bona. 4Ka moka ga bona ga ba mpotegele. Ba etša mollo wo o thunyago muši sebešong, le ge moapei a se sa o kgohletša, a le gare a duba bupi go fihlela bo hlakana. 5Ka letšatši la monyanya wa kgoši ya bona bakgomana ba tagwa ke beine, gomme kgoši le yena a thušane le bakwerani go kwera. 6Ba fiša tšhiritšhiri bjalo ka sebešo ge ba loga maanomabe. Bošego kgalefo ya bona e lala e thunya, gomme ge go esa e laume kgabo.
7“Ba bolaya babuši ba bona ba galefile; kgalefo ya bona e tuka bjalo ka mollo sebešong. Magoši ohle a bona a thenotšwe, eupša ga go le o tee wa bona yo a kilego a nkgopela thušo.”
8“Baisraele ba swana le senkgwa se se sego sa šatolwa. Ba itswakanya le ditšhaba tše di bapilego nabo. 9Ditšhaba di šele di ba fokoditše maatla, eupša bona ga ba lemoge. Go se gwa ya kae setšhaba sa bona se tla be se fedile, eupša bona ga ba tsebe. 10Boikgantšho bja bona bo a ba wetša. Le ge go le bjalo ga ba sokologele go nna, Morena Modimo wa bona, goba ba nkhunamela. 11Baisraele ba bjalo ka leeba, ke ditlaela tše di se nago tlhaologanyo; ba kgopela thušo Egepeta, ka morago ba ye Asiria. 12Eupša nna ke tla phurolla lelokwa la ka ka ba tanya bjalo ka dinonyana ge ba feta. Ke tla ba otlela tše mpe tše ba di dirilego.7:12 Mohlomongwe go swanetše go balwa “tše mpe tše ba di dirilego” Seheberu se re “go ya ka tše di begilwego phuthegong ya bona”.
13“Ba madimabe ke bona, gobane ba kgelogile. Ba tla fedišwa, ka gobane ba ntsogetše maatla. Ke be ke nyakile go ba hlakodiša, eupša bona ba mphara ka maaka. 14Ga ba nthapele ka dipelo tša bona ka moka; ba golola ba le malaong a bona. Ge ba kgopela mabele le beine go nna ba a iphatša. Ba ntsogela maatla. 15Le ge e le nna ke ba godišitšego ka ba tiiša, ba a ntakana. 16Ba kgelogela go medimo ya diswantšho ye e se nago mohola.7:16 Mohlomongwe go swanetše go balwa “medimo ... mohola” Seheberu ga se kwagale gabotse. Ga ba tshepagale, ba etša bora bja go se tsebalege. Ka ge bakgomana ba gabobona ba bolela ka makokwana, ba tla bolawa ka tšhoša. Ke mo ba tlago segwa ke Baegepeta.”


text:
511Morena o re: “Ke tla tsošetša naga ya Babilonia le badudi ba Lebe-Kamai51:1 “Lebe-Kamai” Ke leina la go gakantšha le le rago naga ya Babilonia. ledimo le lešoro. 2Ke tla roma bafeferi Babilonia ba yo e fefera. Mohla tšatši leo la masetlapelo le fihla ba tla e hlasela ba etšwa ka mathoko ohle, ba e tlogela e le fela. 3Le se ke la fa boramesebe ba gona sebaka sa go thuntšha ka mesebe goba go apara tša ntwa. Masogana a gona le se ke la a šokela. Le fediše madira ohle! 4Nageng ya Babilonia go tla rapalala ba ba bolawago le ba ba gobaditšwego mekgotheng ya gona. 5Nna, Modimo wa bona, Morena Ramaatlaohle, ga se ka tlogela Baisraele le Bajuda, le ge bohle ba be ba na le molato pele ga ka, nna, Mokgethwa wa Israele. 6Tšhabang le tloge Babilonia, le phološe hlogo tša lena! Le se bolaelwe dibe tša Bababilonia. Bjale ke nako ya gore ke itefeletše, ke e otle ka mo go e swanetšego. 7
18:3
Babilonia e be e swana le senwelo sa gauta se ke se swerego ka seatla, mme beine ya sona e taga lefase ka moka. Ditšhaba di nwele beine yeo mme tša gafa. 8Babilonia e lobile ka bjako, e gobetše! E lleleng! E nyakeleng dihlare tša go e alafa dintho, mohlomongwe e ka fola. 9
Bafaladi ba ba dulago gona ba ile ba re: ‘Re lekile go alafa Babilonia, fela e be e sa alafege. A re e tlogeleng, mongwe le mongwe a ye ga gabo, gobane Modimo o otlile naga ya Babilonia kudu ka kotlo ye bohloko.’ ”
10Morena o re Baisraele ba re: “Morena o bontšhitše gore ga re na molato. A re yeng go botša batho kua Jerusalema tše Morena a di dirilego.”
11“Lootšang mesebe ya lena! E tlatšeng dikgotlopo tša lena!” Morena o hlohleleditše magoši a Media, ka gobane o ikemišeditše go fediša Babilonia. Ke ka mo a tlago lefeletša Tempele ya gagwe ka gona. 12“Bontšhang sefoka sa ge le hlasela merako ya Babilone. Beang baleti! Oketšang bahlapetši! Beang banna ba go lalela!”
Morena o phethile tše a bego a rile o tla di dira badudi ba Babilonia. 13
Lena baagi ba meetseng a mantši, le humilego ka matlotlo, mafelelo a lena a fihlile, le kgauswi le go bolawa. 14Morena Ramaatlaohle o ikanne gore o tla tliša banna ba bantši go tlo hlasela Babilone bjalo ka tšie, gomme ba tla tšhela legoa la phenyo.
15Morena o hlodile lefase ka maatla a gagwe,
ka bohlale bja gagwe a le thekga,
ka tlhaologanyo ya gagwe a phurolla magodimo.
16Ge a popoduma,
meetse a ka godimo ga lefaufau51:16 “meetse a ka godimo ga lefaufau” Lebelela Gen. 1:6-8. a a bopa;
o rotoša mouwane mafelong a kgolekgole a lefase.
O gadimiša legadima puleng,
a bulela phefo mo a e bolokago gona.
17Batho ge ba di bona ba tlaela ba sa di kwešiše;
morulagauta yo mongwe le yo mongwe o inyatša ka medimo ya gagwe ya diswantšho,
ka ge diswanšhobopša tšeo tša gagwe e le tša bofora,
di sa phele.
18Ga di na mohola,
ke diswantšhobopša tša go segiša.
Mohla Morena a etla go di otla,
di tla fedišwa.
19Morena, yena e lego kabelo ya Jakobo,
ga a swane le medimo yeo ya diswantšho,
gobane ke yena Mmopatšohle,
gomme Baisraele ke sona setšhaba sa gagwe.
Leina la gagwe ke Morena Ramaatlaohle.
20Morena o re:
“Babilonia, ke wena thoka ya ka,
o sehlabano sa ka sa ntwa.
Ka wena ke pšhatlile ditšhaba,
ka wena ke fedišitše mebušo,
21ka wena ke pšhatlile pere le monamedi,
ka wena ke pšhatlile koloi ya ntwa le mootledi,
22ka wena ke pšhatlile monna le mosadi,
ka wena ke pšhatlile mokgalabje le mošemane,
ka wena ke pšhatlile lesogana le lekgarebe,
23ka wena ke pšhatlile modiša le mohlape,
ka wena ke pšhatlile molemi le dipholo,
ka wena ke pšhatlile mmuši le mmušiši.”
24Morena o re: “Le tla bona ke itefeletša ka Babilonia le badudi ba gona ka lebaka la tšohle tše mpe tše ba di dirilego Jerusalema. 25Babilonia, wena thaba, sepšhatlaganyafaselohle, ke lwa nago. Ke tla go swara, ka go kgokološa magageng, ka go fetoša thaba ye e swelego. 26Go ka se tšewe leswika la sekhutlo goba la motheo mo go wena. O tla swana le lešoka go ya go ile. Ke realo, nna, Morena.
27“Emišang sefoka nageng sa go hlasela! Galagatšang phalafala ditšhabeng! Beakanyetšang ditšhaba go yo lwa le Babilonia! Botšang mmušo wa Ararate le wa Mini le wa Ashkenase gore e hlasele. Tlišang dipere di etše tšie ka bontši. 28Beakanyetšang ditšhaba go yo lwa le Babilonia, gotee le magoši a Media, le babuši le babušiši ba gona, le dinaga tšohle tše ba di laolago. 29Lefase le a rekema ebile le a šikinyega, ka ge Morena a phetha leano la gagwe la go dira Babilonia lešoka, moo go sa dulego motho. 30Bagale ba Babilonia ba lesitše go lwa mme ba dutše ka dibong tša bona. Ba nolegile moko, mme ba hloka maatla bjalo ka basadi. Dintlo di tšhumilwe, mapheko a dikgoro tša motse a kgakgamolotšwe. 31Baromiwa ba rongwa ba sa tšo rongwa, le batseta ba kitima ba šalane morago, ba eya go begela kgoši ya Babilonia gore motse wa yona o šwahletšwe ka mathoko ohle, 32le gore manaba a thibile matšibogo a noka, a bile a tšhuma dibo, le gore bahlabani ba Babilonia ba gakanegile. 33Motse wa Babilone o tla katakelwa bjalo ka seboa pele go bunwa. Taba ye e tla direga kgauswinyana.
“Ke realo, nna, Morena Ramaatlaohle, Modimo wa Israele.”
34Badudi ba Jerusalema ba re:
“Nebukadnesare, kgoši ya Babilonia,
o re thopile,
a re kwametša.
O tlogetše motse o le fela boka motho ge a kgothola tša ka sebjaneng,
a o metša bjalo ka kgolomodumo.
O kwameditše tša rena tše a di ratago,
rena a re tshwa.”
35Batho ba Sione a ba re:
“A dikgobadi tše Babilonia e re ntšhitšego tšona di e boele!”
Batho ba Jerusalema a ba re:
“A polao ya batho ba gaborena e boele badudi ba Babilonia!”
36Ka gona Morena a re go batho ba Jerusalema: “Ke tla le rerelela, ka le lefeletša. Ke tla pšheša noka ya Babilonia, ka gopiša methopo ya gona. 37Motse wa Babilone o tla fetoga mokgobo wa matoko le segola sa diphukubje. O tla fetoga setšhoša, wa gakgamatša batho; ga go motho yo a tlago dula gona. 38Bababilonia ba rora bjalo ka ditau, ba bopa boka ditawana. 39E tla re ba sa kukegile bjalo, ka ba direla monyanya, ba tagwa, ba potuma, ba robalela ruri, ba se sa tsoga. Ke realo, nna, Morena. 40Ke tla ba iša go bolawa, ba etša dikwanyana le dikgapa le dipudi.”
41Morena o re: “Joo, wa tla wa thubja motse wa Sheshake,51:41 “Sheshake” Ke leina la go gakantšha le le rago motse wa Babilone. moretwa wa lefase lohle! Ditšhaba di tšhošitšwe ke se se hlagetšego motse woo. 42Babilone e phuthumilwe ke lewatle, la e khupetša ka maphoto a lona a a bopago. 43Metse e fetogile setšhoša gomme e etša naga ya komelelo, ya leganata, moo go sa dulego gape go sa sepelego motho. 44Ke tla otla Bele, modimo wa Babilonia, gomme ka o hlatšiša tše o di kwameditšego. Ditšhaba di ka se sa o loba.
“Morako wa Babilone o kgeregile. 45Lena setšhaba sa ka, tšhabang le tloge mo, le phološe hlogo tša lena pefelong ya ka ye šoro! 46Le se ke la nolega moko goba la boifišwa ke mabarebare ao le a kwago mo nageng. Ngwaga ka ngwaga go kwagala mabarebare a mohuta wo mongwe – mabarebare a dikgaruru mo nageng, kgoši e elwa le ye nngwe. 47Ka gona go tla tla nako yeo ka yona ke tlago otla medimo ya Babilonia ya diswantšho. Naga yohle e tla gobošwa, gomme badudi ba yona ka moka ba tla bolawa. 48
Legodimo le lefase le tšohle tše di lego go ona di tla goa ka lethabo ge Babilonia e fenywa ke batho ba go tlo e fediša ba etšwa ka leboa. Ke realo, nna, Morena. 49
Babilonia ke yona e hloletšego batho lehu lefaseng ka moka, gomme bjale Babilonia e tla fenywa ka gobane e hloletše Baisraele ba bantši lehu.”
50Morena o re: “Lena le phonyokgilego tšhoša, sepelang! Le se diege! Le ge le le nageng ya kgole bjalo, le nkgopole, nna, Morena, le gopole le Jerusalema.” 51Batho ba re: “Re na le dihlong ka gobane re rogilwe; re gobošitšwe ka ge bafaladi ba tsene ka mafelong a makgethwa a ka Tempeleng.” 52Morena o re: “Ka gona nna ke re go tla tla nako yeo ka yona ke tlago otla medimo ya Babilone ya diswantšho, gomme dikgobadi di tla tsetla mo gohle nageng. 53Le ge Babilone e ka namelela godimo leratadimeng, ya ikagela sebo se se tiilego, ke tla no roma batho gore ba yo se senya. Ke realo, nna, Morena.”
54Theeletšang sello kua Babilone,
sello sa go llela ge naga e hlakotšwe.
55Morena o thuba motse wa Babilone,
a homotša lešata leo le legolo.
Madira a o kgeregela bjalo ka maphoto a a bopago,
a hlaba mokgoši wa ntwa.
56A tlile go fediša Babilone;
bagale ba gona ba thopilwe,
mme mara a bona a robegile,
gobane Morena ke Modimo wa boitefeletšo,
ga a ke a palelwa ke go itefeletša.
57Kgoši, yo leina la gagwe e lego Morena Ramaatlaohle, o re:
“Ke tla noša babuši ba motse wo bjala ba tagwa –
bona banna ba bohlale le babušiši le bahlankedi le bagale.
Ba tla re go robala ba se sa tsoga.
58Nna, Morena Ramaatlaohle, ke re:
Merako ya Babilone, motsekgoparara,
e tla kgerešwa,
le mapheko a yona a matelele a tla tšhungwa ka mollo.
Ditšhaba di katanela lefeela;
maitapišo a merafe a felela mollong.”
59Mookamedi wa tša mošate e be e le Seraya, morwa wa Neria, setlogolo sa Magasea. E rile ka ngwaga wa bone wa ge Tsedekia e le kgoši ya Juda, Seraya a ya Babilonia le yena, gomme Jeremia a mo laeletša. 60A ngwala ka pukung e tee masetlapelo ohle a a bego a tlilo wela Babilonia, ke go re tšohle tše di ngwadilwego mabapi le Babilonia. 61Ke moka Jeremia a re go Seraya: “Ge o fihla Babilone o hlokomele gore o balele setšhaba tšohle tše di ngwadilwego mo. 62O rapele o re: ‘Morena, ke wena o rilego o tla fediša motse wo, gore go se sa ba le se se phelago mo, motho goba phoofolo, gomme go tla fetoga lešoka go ya go ile.’
63
“Seraya, ge o fetša go bala puku ye o e kgokaganye le leswika, o e fošetše ka nokeng ya Yufratese, 64gomme o re: ‘Ke ka mokgwa wo motse wa Babilone o tlago sobelela ka gona, mme wa se sa tšwa ka lebaka la masetlapelo ao o tla bego o a tlišeditšwe ke Morena.’ ”51:64 Phetolelo ye nngwe ya kgale e re “ke Morena” Seheberu se re “ke Morena, ba tla lapa”.
Tše di boletšwego ke Jeremia di felela mo.